title: Marcel van der Westen

text: Marcel Johannes van der Westen (s. 1. elokuuta 1976 Laren) on alankomaalainen yleisurheilija, joka kilpailee pika-aitajuoksussa. Hän edustaa seuratasolla amsterdamilaista Phanosta. Van der Westen voitti hopeaa 60 metrin aitajuoksusta sisäratojen EM-kisoissa 2007. Hän on osallistunut olympialaisiin kerran, Pekingissä 2008. Van der Westen pääsi tuolloin 110 metrin aidoissa välieriin saakka. Barcelonan EM-kisoissa 2010 hän oli seitsemäs ajalla 13,58 s.


title: Marcel van der Westen

text: "Lähde: IAAF"


title: Melek Mazici

text: Melek Mazici (s. 25. marraskuuta 1956 Istanbul, Turkki) on turkkilais-suomalainen kuvataiteilija ja taidegraafikko. Hän on asunut ja työskennellyt Suomessa vuodesta 1981 lähtien. Mazici on työskennellyt myös Lontoossa, Tukholmassa, Pariisissa, Brysselissä ja New Yorkissa.


title: Melek Mazici

text: Mazici opiskeli Turkin valtion kuvataideakatemiassa Istanbulissa vuosina 1975–1981 pääaineenaan maalaustaide. Hän on myös opiskellut Kuvataideakatemiassa Helsingissä vuosina 1984–1989 erikoistuen taidegrafiikkaan. Vuosina 1989–1990 Mazici täydensi opintojaan stipendiaattina Ruotsin kuninkaallisessa taideakatemiassa.


title: Melek Mazici

text: Mazici aloitti uransa taidegrafiikan parissa. Taidegrafiikan lisäksi hän on käyttänyt ilmaisumuotoinaan installaatioita ja akryylimaalauksia.


title: Melek Mazici

text: Mazicin töiden lähtökohtana ovat usein orgaaniset muodot, kuten kukat tai maisemat. Nämä aiheet saavat hänen teoksissaan usein merkityksen mielen maisemina ja läpinäkyvyytenä, jotka antavat katsojalle mahdollisuuden peilata omia tunnetilojaan teosten kautta. Mazicin muotokieli on elänyt ja kehittynyt eri maiden, maisemien ja mielentilojen kautta vuosikymmenten taiteellisen uran aikana. Taideteoksiinsa Melek ottaa värit Turkista ja tunnelman Suomesta.


title: Melek Mazici

text: Vuodesta 1980 Mazici on pitänyt säännöllisesti yksityisnäyttelyitä ja osallistunut lukuisiin yhteisnäyttelyihin mm. Suomessa, Turkissa, Yhdysvalloissa, Ranskassa, Japanissa, Saksassa ja Irlannissa. Mazicin teoksia on julkisissa ja yksityisissä kokoelmissa ympäri maailman. Suomessame hänen teoksiaan kuuluu muun muassa Suomen valtion taidekokoelmaan, Helsingin kaupungin taidemuseon sekä Porin taidemuseon kokoelmiin. Turkissa Mazicin on töitä on ollut esillä usein Galeri Nev -galleriassa, ja hänen teoksiaan on hankittu myös merkittävimpiin yksityiskokoelmiin.


title: Melek Mazici

text: Melek Mazicille on myönnetty valtion viisivuotinen taiteilija-apuraha kahdesti, vuosina 2000 ja 2010.


title: Melek Mazici

text: Melek Mazicin teoksista kertova kirja Transparency palkittiin tunnustuspalkinnolla vuonna 2014 Suomen kauneimpien kirjojen kilpailussa.


title: Antero Piha

text: Onni Antero Piha (1. marraskuuta 1907 Alastaro − 21. syyskuuta 1991 Helsinki) oli metsätalouden tutkija ja metsähallituksen pääjohtaja.


title: Antero Piha

text: Pihan vanhemmat olivat opettaja Anton Waldemar Piha (Vahlman) ja Helma Kustaava Hellman. Säveltäjät Martti ja Helmeri Piha, biokemisti Sakari Piha ja liiketaloustieteen professori Kalevi Piha olivat hänen veljiään. Pihan puoliso vuodesta 1934 oli Elisabeth Krestjaninoff.


title: Antero Piha

text: Tultuaan ylioppilaaksi Tyrvään yhteiskoulusta Vammalasta 1926 ja valmistuttuaan metsänhoitajaksi 1930 Piha suoritti maatalous- ja metsätieteiden kandidaatin tutkinnon 1933 ja lisensiaatin tutkinnon 1941 ja väitteli tohtoriksi 1941. Hän toimi assistenttina Helsingin yliopiston metsänarvioimistieteen laitoksella vuosina 1931−1934, Enso-Gutzeitin tilasto-osaston päällikkönä 1935−1940, Metsäntutkimuslaitoksen erikoistutkijana 1940−1942, Maa- ja metsätaloustuottajain Keskusliiton (MTK) metsäpoliittisen osaston päällikkönä ja metsävaltuuskunnan pääsihteerinä vuodesta 1942. Tätä tehtävää hän hoiti vuoteen 1960 ja toimi sen jälkeen metsähallituksen pääjohtajana 1960−1973. Piha oli "Viikkosanomien" tolmitussihteeri 1933 ja päätoimittaja 1934-1935 sekä "Metsätaloudellisen Aikakauslehden" toimitussihteeri ja talouden valvoja 1940-1945.


title: God the Lux

text: God the Lux on puolalaisen black metal -yhtye Vesanian toinen studioalbumi, joka on julkaistu vuonna 2005. Rummut, kitarat ja laulu nauhoitettiin Hendrix Studiolla Lublinissa, ja sen toteutti Arkadiusz "Malta" Malczewski. Bassokitara nauhoitettiin Kokszoman Studiolla Varsovassa, ja nauhoituksen toteutti Mareck. Kosketinsoittimen nauhoitukset hoiti Siegmar itse kotistudiollaan.


title: God the Lux

text: Mauser on soittanut kitarasoolon kappaleeseen "Path VIII The Mystory".


title: God the Lux

text: Kaikki kappaleet on säveltänyt ja sanoittanut Orion, ellei toisin mainittu.


title: Amy Acuff

text: Amy Lynn Acuff (s. 14. heinäkuuta 1975 Fort Arthur, Texas) on yhdysvaltalainen yleisurheilija, joka kilpailee korkeushypyssä. Hän on toiminut myös mallina. Acuff voitti kultaa universiadeista 1997 tuloksellaan 198 senttimetriä ja on osallistunut olympialaisiin viidesti vuosina 1996–2012. Hän on sijoittunut olympialaisissa parhaimmillaan neljänneksi, vuonna 2004. Ulkoratojen MM-kilpailuissa hän on ollut kahdeksas Göteborgissa 1995 ja Helsingissä 2005 sekä sisäratojen MM-kilpailuissa neljäs Lissabonissa 2001 ja kuudes Valenciassa 2008. Hän sai nuorten MM-kilpailuissa pronssia Lissabonissa 1994 tuloksella 188.


title: Amy Acuff

text: Acuffin korkeushyppyennätys on 201 senttimetriä, jonka hän hyppäsi Zürichissä vuonna 2003.


title: Amy Acuff

text: Acuff on toiminut myös mallina ja on esiintynyt muun muassa Playboyn kannessa. Hän on naimisissa seiväshyppääjä Tye Harveyn kanssa.


title: 2200-luku

text: 2200-luku on tuleva vuosisata, joka käsittää vuodet 2200–2299. Se on kolmannen vuosituhannen kolmas vuosisata.


title: Breakaway (Kelly Clarksonin albumi)

text: Breakaway on yhdysvaltalaisen laulajan, Kelly Clarksonin toinen studioalbumi, joka julkaistiin 30. marraskuuta 2004. Albumi voitti kaksi Grammy-palkintoa vuoden 2006 Grammy-gaalassa: ”Best Pop Vocal Album” ja ”Best Female Pop Vocal Performance” kappaleesta ”Since U Been Gone”.


title: Breakaway (Kelly Clarksonin albumi)

text: Albumi debytoi kolmannella sijalla Billboard 200 -listalla. Albumi on myynyt Yhdysvalloissa 6 × platinaa. Se on Clarksonin eniten myynyt albumi yli kuudella miljoonalla myydyllä kopiolla pelkästään Yhdysvalloissa.


title: Hyvinkää Ringette

text: Hyvinkää Ringette on hyvinkääläinen ringetteseura, jonka edustusjoukkue pelaa ringeten SM-sarjassa. Hyvinkää Ringette on voittanut historiansa aikana kaksi suomen mestaruutta (-95 ja -97) sekä kolme hopeaa (-92,-93 sekä -96). Edellä mainitut tulokset saavutettiin "Jää-Ahmat Ringette" nimellä.


title: Hyvinkää Ringette

text: Ringette rantautui Hyvinkäälle keväällä 1984, jolloin tuolloin Hyvinkään Jää-Ahmojen C-69 juniorijoukkueen toimihenkilöt Lasse Ahokas, Asko Eloranta ja Jorma Peurala järjestivät ensimmäiset harjoitukset Puolimatkan kentällä. Kolmikko oli tutustunut lajiin, kun heidän valmentamansa jääkiekkojuniori-joukkue oli ollut turnausmatkalla Tuusulassa ja toisella kentällä pelattiin ringetteä.


title: Hyvinkää Ringette

text: Ringettetoiminta alkoi virallisesti nimellä Jää-Ahmat Ringette, kun 9. syyskuuta 1985 Hyvinkään Jää-Ahmat hyväksyi kokouksessaan ringeten jääkiekkoseuran alaiseksi.


title: Hyvinkää Ringette

text: Lajin nousu Hyvinkäällä oli nopeaa ja jo kaudella 1992-1993 seuralla oli viisi joukkuetta. Naisten edustusjoukkue, sekä B-,C-,D- ja E-juniorit. Jää-Ahmat Ringeten kukoistusaika osui 90-luvun puoliväliin, jolloin edustusjoukkue voitti Suomen Mestaruuden kahdesti ja sijoittui kolme kertaa hopealle.


title: Hyvinkää Ringette

text: Kauden 1998-1999 aikana Jää-Ahmat Ringeten toimihenkilöt alkoivat puuhaamaan erkanemista jääkiekkoseurasta omaksi yhdistyksekseen. Erkaneminen tapahtui lopulta tammikuussa 1999, jolloin perustettiin Hyvinkää Ringette ry. Toiminta jatkui kuitenkin Jää-Ahmoista tutulla linjalla ja Hyvinkää Ringette onkin noussut kauteen 2009 mennessä jäsenmäärältään maamme toiseksi suurimmaksi ringetteseuraksi.


title: Hyvinkää Ringette

text: Lisäksi Hyvinkää Ringette järjestää joka vuosi ringettekoulua, joka on tarkoitettu lajin aloittaville harrastajille.


title: Kia Soul

text: Kia Soul on Kian valmistama pieni tila-auto, joka lanseerattiin vuonna 2008 ja tuli myyntiin seuraavana vuonna. Mallin saa 1,6- ja 2,0-litraisilla bensiinimoottoreilla tai 1,6 litran dieselmoottorilla.


title: Kia Soul

text: Autosta on myös malliversio Kia Soul EV, joka on sähköakkuun pohjautuva sähköauto.


title: Fránchthin luola

text: Fránchthin luola (myös "Frankhthin luola", ) on Kreikassa Peloponnesoksella Argoliin niemimaalla sijaitseva luola, josta on tehty varhaiskivikautisia metsästykseen, keräilyyn, kalastukseen ja maanviljelyyn liittyviä löytöjä. Luolassa asuttiin ajoitusten mukaan noin 20000–3000 eaa. Luola sijaitsee Ermionídan kunnassa Koiládan ja Paralía Foúrnonin kylien lähellä olevassa kukkulassa.


title: Fránchthin luola

text:
Fránchthin luolassa on tehty tutkimuksia, joiden avulla voidaan yrittää rakentaa kuvaa varhaisesta kivikautisesta elämästä Balkanilla. Tehtyjen ajoitusten mukaan luola asutettiin myöhäispaleoliittisella kaudella 37000–30000 eaa. ja hylättiin keskineoliittisella kaudella 3000 eaa. Luolan varhaisimmat asukkaat lienevät olleet tyypillisiä myöhäispaleoliittisia metsästäjä-keräilijöitä.
Luolan varhaisin kerrostuma osuu jääkauden loppuvaiheeseen aikaan noin 23000–11000 eaa. Elämä oli samanlaista kuin muuallakin, keräiltiin villejä kasveja, metsästettiin, kalastettiin jne ja luultavasti liikuttiin vuodenaikojen mukana. Tuolloin keräiltiin villiä viljaa, palkokasveja ja pähkinöitä sekä metsästettiin. Työkalut olivat mm. luusta, kvartsista ja piikivestä. Ilmasto lämpeni 11000–9000 eaa. jolloin maisemaan ilmestyi puita. Metsästäjät metsästivät paleoliittisella kaudella mm. biisoneja ja villejä saksanhirviä.


title: Fránchthin luola

text: Noin 11000 eaa. ilmestyivät luolan asukkaiden ruokavalioon mm. pistaasipähkinät, manteli ja linssit, 10500 eaa. villiohra ja villivehnä. Näihin aikoihin maanviljely kehittyi Lähi-idässä. 7300 eaa. herne ja villipäärynä. Nämä saattavat viitata varhaisin yhteyksiin muualle, ehkä Vähään-Aasiaan ja ehkä jopa pohjimmiltaan Lähi-itään tai sitten näiden syötävien kasvien ilmestymiseen kasvillisuus- ja ilmastonmuutosten tuomina. Kaksi edellä mainituista kasveista kasvaa Vähä-Aasiassa. Noin 8300 eaa. alkanut pienriistaan ja keräilyyn nojaava mesoliittikausi toi luultavasti keräiltävän ravinnon monipuolistumisen.


title: Fránchthin luola

text: Noin 7250 myöhäismesoliitin alussa tai 6500 eaa. ilmestyi 80 km päästä Melokselta tuotu obsidiaani tänne. Obsidiaanista saa työstettyä hyviä kivityökaluja ja -aseita. Mainittakoon, että samoihin aikoihin Lähi-Idässä ja Vähä-Aasiassa käytiin laajaa obsidiaanikauppaa. Villiohra ja villivehnä yleistyivät vuoden 7000 eaa. jälkeen. Luolaan ilmestyi noin 6500 eaa. myös runsaasti kalanluita, joka viittaa luolan asukkaiden liikkuneen kaukana merellä.


title: Fránchthin luola

text: Merenkulku enteili neoliittisen ajan merkkien leviämistä Fránchthin luolan seuduille noin 6000 eaa. Neoliittinen aika toi maanviljelyn ja karjanhoidon.


title: Old Loves Die Hard

text: Old Loves Die Hard on saksalaisen progressiivista rockia soittavan yhtyeen Triumviratin neljäs albumi. Se äänitettiin Kölnissä EMI:n Electrola Studiolla alkuvuodesta 1976. Äänittäjinä toimivat Wolfgang Thierbach ja Werner "Takkihoh" Kopal. Raidan 3 lauluosuudet äänitettiin Studio N:llä Kölnissä ja vuonna 2002 julkaistun uudelleen masteroidun CD:n bonusraidan "Take A Break Today" äänitykset tehtiin Capitol Studioilla Los Angelesissa lokakuussa 1975.


title: Old Loves Die Hard

text: Lähes kaikki kappaleet on jälleen säveltänyt kosketinsoittaja Jürgen Fritz, yhdessä mukana on ollut rumpali Hans Bathelt ja kahdessa yhtyeen uusi laulusolisti, brittiläinen Barry Palmer, joka korvasi edellisen levyn jälkeen yhtyeestä lähteneen Helmut Köllenin. Levyllä avustajina kuullaan mm. kölniläistä lapsikuoroa.


title: Old Loves Die Hard

text:
Levy oli jälleen pieni menestys Yhdysvalloissa, mutta ei noussut 85. sijaa korkeammalle Billboardin top-100 listalla.
A-puoli:


title: Old Loves Die Hard

text: B-puoli:


title: Old Loves Die Hard

text: CD bonusraita:


title: Riian vanhakaupunki

text: Riian vanhakaupunki () on Riian historiallinen keskusta, joka sijaitsee Väinäjoen itäpuolella. Vanhakaupunki on kuuluisa vanhoista kirkoista ja katedraaleista, kuten Riian tuomiokirkosta ja Pyhän Pietarin kirkosta.


title: Riian vanhakaupunki

text: Vuonna 1980 Riian vanhankaupungin kadut suljettiin liikenteeltä, ja vain alueen asukkaat ja paikalliset jakeluajoneuvot olivat sallittuja vanhassakaupungissa ilman erillistä lupaa. Riian vanhakaupunki on osa Unescon maailmanperintökohteeksi luokiteltua "Riian historiallista keskustaa".


title: Custer Channel Wing

text: Custer Channel Wing on Willard Custerin vuonna 1929 patentoima siipimalli, jossa oli puoliympyrän muotoinen kanava moottorin kohdalla. Ideaa kehiteltiin vuosina 1940–1970, mutta lopulta malli päätyi museoon. Erikoisen muotoilun tarkoituksena oli ohjata potkurille menevä ilmavirta vain siiven yläpuolelle ja vähentää siten siiven yläpuolista ilmanpainetta. Paineen alentaminen sai aikaan että kone tarvitsi lyhyemmän nousu- tai laskeutumismatkan, ja kone nousi nopeammin. Idea oli varsin tehokas, mutta se ei kuitenkaan herättänyt paljon innostusta. Muotoilu toimi hitailla nopeuksilla, muttei suurilla (suihkumoottoreilla aikaansaaduilla) siiven ylä- ja alapuolisilla ilman nopeuseroilla, joilla se saattoi olla jopa vaarallinen.


title: Custer Channel Wing

text: Ensimmäinen sarjan lentokone CCW-1 joka oli yksipaikkainen ja kahdella 75 hv:n Lycoming O-145 moottorilla varustettu prototyyppi. Se suoritti ensilentonsa 12. marraskuuta 1942. Lento sujui muuten hyvin, mutta laskun jälkeen yksi laskutelineistä romahti. Lentokone on edelleen nähtävissä National Air and Space Museumissa.


title: Custer Channel Wing

text: CCW-1:stä kehitetty CCW-2 oli edeltäjästään kehitetty, tehokkaampi versio. Se suoritti ensilentonsa 3. heinäkuuta 1948 ja sitä testattiin noin sata tuntia.


title: Custer Channel Wing

text: CCW-3 ja CCW-4 nimiä ei koskaan käytetty.


title: Custer Channel Wing

text: 1950-luvun alussa Custer Channel Wing yhtiön tavoitteena oli kehittää viisipaikkainen CCW-5 malli, joka oli tarkoitettu kaupalliseksi tuotteeksi. Ensimmäisen prototyypin suunnitteli Baumann Corporation ja sen rakensi Custer. Sen voimanlähteenä oli kaksi 225 hv:n Continental O-470 moottoria. Ensimmäinen lento tehtiin 13. heinäkuuta 1953.


title: Custer Channel Wing

text: Seuraavan mallin rakensi Custer Channel Wing Corpin tehdas. Kone lensi ensilentonsa 19. kesäkuuta 1964. CCW tuotannon toimitukset oli tarkoitus aloittaa vuonna 1965, mutta siihen ei koskaan päästy.


title: Custer Channel Wing

text: Yleiset ominaisuudet


title: Custer Channel Wing

text: Suorituskyky


title: Waking into Nightmares

text: Waking into Nightmares on yhdysvaltalaisen thrash metal -yhtye Warbringerin toinen studioalbumi, joka on julkaistu vuonna 2009. Albumin on tuottanut thrash metal -yhtye Exoduksen kitaristi Gary Holt. Levyn kansitaiteesta vastasi Dan Seagrave.


title: Bos

text: BOS tai bos voi tarkoittaa seuraavia asioita:


title: Ilkka Hämäläinen

text: Ilkka Olavi Hämäläinen (s. 16. lokakuuta 1989 Kouvola) on suomalainen näyttelijä ja kirjoittaja. Hän on näytellyt muun muassa TV2:n Parasta aikaa -sarjassa. Hän opiskelee näyttelijäksi teatterikorkeakoulussa Lontoossa. Kirjoittajana Hämäläinen on ollut puolustusvoimien Ruotuväki-uutislehden toimittaja. Hän on myös kirjoittanut Demi-lehteen. Syksyllä 2012 ilmestyi Hämäläisen ensimmäinen tietokirja "Kundiopas tytöille", joka on Tammen kustantama.


title: Ilkka Hämäläinen

text: Vuosina 2010–2012 Hämäläinen juonsi kouvolalaisen Vappugospel-musiikkitapahtuman.


title: Raimo (artisti)

text: Raimo, oikealta nimeltään Mikko Rantamäki, on Espoon Olarista kotoisin oleva rap-artisti ja diplomi-insinööri. Raimo on tullut tunnetuksi omalaatuisesta, lähes epärytmiin räppäämisestään. Raimo on ensimmäisiä suomalaisen underground-rapin kehittäjiä ja häntä onkin kutsuttu suomiräpin kummisedäksi. Raimo on tehnyt yhteistyötä erityisesti muiden Olarista kotoisin olevien artistien, kuten MC Taakibörstan, Edu Kehäkettusen, Setä Koposen, Tuomion ja Koneen, Matka-Aapelin, Ässän, T-Murhan, Seyed Alin ja BJD:n kanssa.


title: Raimo (artisti)

text: Raimon tunnetuimpia kappaleita ovat muun muassa ”Kauluspaitoja”, ”Tää on Aluekeskus”, ”Von Fyllad” ja ”Ostarin Rokkitähti”. Raimon sanoituksissa keskeisessä osassa on Olari, Olarin ostoskeskuksella ”bostaaminen” (asiaton oleskelu) ja päihteiden, useimmiten kannabiksen käyttö. Raimo on julkaissut kolme albumia. Suomi Lyriikkaa Tuotanto mainosti aikanaan myös Raimon tulevaa "Citruunaisia Unelmia" -EP:tä, joka ei kuitenkaan koskaan ilmestynyt.


title: Känkkäränkkä

text: Känkkäränkkä on Mikko Alatalon ja Harri Rinteen säveltämä ja sanoittama lastenlaulu. Kappaleen levytti Alatalo ensimmäisen kerran vuonna 1981 albumilleen "Eläimiä suomalaismetsissä".


title: Känkkäränkkä

text: Laulu kertoo ilkeästä pikkunoidasta, joka villitsee lapsia kiukutteluun ja kiusantekoon. Känkkäränkkä on niin pieni, että aikuiset eivät pysty sitä näkemään.


title: Känkkäränkkä

text: Jope Ruonansuu on tehnyt kappaleesta parodisen version nimeltä "Menkkaränkkä", joka julkaistiin hänen albumillaan "Lomakiertue".


title: Känkkäränkkä

text: Laulun sankari, pikkunoita Känkkäränkkä, ei kuitenkaan ole Alatalo-Rinteen oma luomus, vaan sen keksi jo 70-luvun puolivälissä puheterapeutti ja lastenkirjailija Annami Poivaara. Hänen kirjoittamiaan Känkkäränkkä-satuja julkaistiin satukokoelmissa kuten "Unihiekkaa", "Unilintu" ja "Pikkunoita Känkkäränkkä". Poivaara muistelee: "Kirjoitin pienestä pahasta noidasta kolme kirjaa, joita Alatalon Mikko varmaan luki lapsilleen ja hahmo alkoi elää hänen mielessään."


title: Haumean kuut

text: Aurinkokunnan ulko-osissa sijaitsevalla kääpiöplaneetalla Haumealla on kaksi tunnettua kuuta, Hiʻiaka ja Namaka. Niiden nimet tulevat havaijilaisesta mytologiasta. Nämä pienet kuut löydettiin vuonna 2005 W. M. Keckin obserbatoriossa Havaijissa.


title: Haumean kuut

text: Haumean kuut ovat monin tavoin epätavallisia. Niiden uskotaan syntyneen miljardeja vuosia sitten jääpirstaleista jotka irtosivat Haumean vaipasta yhteentörmäyksessä. Hiʻiakan, ulomman ja suuremman kuun pinnalla on suuria määriä jäätynyttä vettä, mikä on harvinaista Kuiperin vyöhykkeen kohteilla. Namaka, jonka massa on noin kymmenesosa Hiʻakan massasta, dynamiikka on erikoinen: sen rata on poikkeuksellisen soikea ja suurempi kuu vaikuttaa suuresti sen kiertoon.


title: Haumean kuut

text: Kaksi Haumeaa (jota kutsuttiin silloin edelleen 2003 EL:ksi) kiertävää kuuta löydettiin W.M. Keckin Observatoriossa tehtyjen havaintojen perusteella. Löydöt teki Caltechin ryhmä. Ulompi ja suurempi kuu löydettiin 26. tammikuuta 2005 ja nimeksi annettiin S/2005 (2003 EL) 1, mutta Caltechin ryhmä antoi sille lempinimeksi Rudolph. Pienempi, sisempi kuu löydettiin 30. kesäkuuta samana vuonna ja nimeksi annettiin S/2005 (2003 EL) 1 ja lempinimeksi Blitzen. 7. syyskuuta 2006 molemmat kuut numeroitiin ja listattiin pikkuplaneettojen katalogiin nimillä (136108) 2003 EL61 I ja II.


title: Haumean kuut

text: Kansainvälinen tähtitieteellinen unioni nimesi kuut pysyvästi samalla kerralla 2003 EL:n kanssa 17. syyskuuta 2008: nimet olivat (136108) Haumea I Hiʻiaka sekä (136108) Haumea II Namaka. Kumpikin kuu nimettiin havaijilaisen mytologian hahmon, Haumean, tyttären mukaan. Hiʻiaka on tanssin suojelijajumalatar Havaisaarella, ja Nāmaka puolestaan veden ja meren jumalatar, joka legendan mukaan jäähdytti sisarensa Pelen laavan kun se valui mereen muuttaen sen uudeksi maaksi.


title: Haumean kuut

text: Legendan mukaan Haumean lapset tulivat hänen ruumiinsa eri osista. Kääpiöplaneetta Haumea vaikuttaa olevan lähes kokonaan kiveä, lukuun ottamatta pinnan jääkerrosta; alkuperäinen jäävaippa irtosi törmäyksessä ja siitä muodostui pieniä Haumean läheisiä kappaleita mukaan lukien sen kuut. On mahdollista että Haumeaa kiertäisi myös Namakaakin pienempiä kuita, joita ei ole vielä löydetty. Kuitenkin, Hubble-avaruusteleskooppi ei havainnut ohittaessaan Haumean läheltä kuita, joiden kirkkaus olisi yli 0,25 % Haumean kirkkaudesta. Tämä tekee siitä, että kuita olisi lisää, epätodennäköistä.


title: Haumean kuut

text: Hiʻiakan läpimitta on noin 300 kilometriä ja se on suurempi ja kirkkaampi kuin Namaka. Sillä on myös vahvoja absorptiokykyjä infrapunan taajuuksilla 1,5–2 mikrometriä, mika on johdonmukaista sen suurimmaksi osaksi lähes virheettömällä, kiteytyneellä jäällä peittyneeseen pintaan nähden. Päätellen Haumean ja sen kuiden samanlaisesta spektristä on todettu, että Haumea tuskin on kaapannut kuitansa vaan ne ovat syntyneet törmäyksessä itse Haumeasta.


title: Haumean kuut

text: Molempien kuiden albedosta on päätelty niiden läpimitta. Kuiden albedo on niin pieni ja kuut kiertävät Haumeaa niin läheltä, että niitä on mahdotonta nähdä yksin. Albedosta päätellen sisemmän kuun, Namakan, jonka massa on kymmenesosa Hiʻiakan massasta, läpimitta on noin 170 kilometriä.


title: Haumean kuut

text: Haumea itse on Kuiperin vyöhykkeen kolmanneksi kirkkain kohde Pluton ja Makemaken jälkeen.


title: Haumean kuut

text: Hiʻiaka kiertää Haumean 49 päivässä. Namaka kiertää Haumeaa elliptisemmällä radalla, ja sen kiertorata on 13° kallistuneempi kuin suuremman kuun. Kun kuut syntyivät törmäyksessä aurinkokunnan alkuaikoina, miljardeissa vuosissa sen radan olisi pitänyt muuttua ympyrämäisemmäksi. Tuoreimpien tutkimusten mukaan Namakan kiertorataa ovat häirinneet keskiliikeresonanssit.


title: Nukketeatteri Piironginlaatikko

text: Nukketeatteri Piironginlaatikko on uusikaupunkilainen kiertävä nukketeatteri, jonka työskentelytilat sijaitsevat Uudessakaupungissa.


title: Nukketeatteri Piironginlaatikko

text:
Nukketeatteri Piironginlaatikon perusti vuonna 1984 nukketeatteritaiteilija Kerttu Aaltonen. Hän on ammatiltaan lastentarhanopettaja ja suorittanut myös teatterialan ammattitutkinnon Pieksämäellä vuonna 2002 sekä nukenrakentamisen ja -käsittelyn erikoistumisopinnot Turun ammattikorkeakoulussa vuonna 2005. Aaltoselle myönnettiin vuonna 2005 "Vuoden kulttuuriteko" -palkinto uusikaupunkilaisen lastenkulttuurin edistämisestä. Vuonna 2010 Suomen Kulttuurirahasto huomioi hänet "Vuoden kulttuuriteolla". Uudenkaupungin matkailuoppaat ojensivat Aaltoselle Opasruusun vuonna 2015. Ruusu jaetaan vuosittain sellaisille paikallisille tahoille tai henkilöille, jotka ovat työllään tai toiminnallaan tehneet Uuttakaupunkia myönteisellä tavalla tunnetuksi.
Nukketeatteri Piironginlaatikon näytelmissä hyödynnetään perinteisten käsinukkien lisäksi esine-, paperi- , pöytä-, marionetti- ja varjoteatterin keinoja. Näytelmiä on esitetty mm. Uudenkaupungin Teatterissa, Turun linnassa, Seikkailupuistossa, päiväkodeissa, kirjastoissa sekä lukuisissa yksityistilaisuuksissa. Teatterin nukkeja ja rekvisiittaa on nähtävillä Uudenkaupungin keskustassa sijaitsevalla Vaakahuoneella. Nukketeatteri Piironginlaatikko järjestää myös koko perheen lastentapahtumia. Noitien kokoontumisajoja on toteutettu keväisin ja Myllymuorin seikkailuja kevätretkien aikaan sekä kesäisin.


title: Nukketeatteri Piironginlaatikko

text: Nukketeatteri Piironginlaatikon kotisivut.


title: Mikrobilääke

text: Mikrobilääkkeet (antimikrobiset lääkkeet) ovat lääkkeitä, joilla voidaan hoitaa mikrobien aiheuttamia infektioita. Ne tuhoavat mikrobeja tai estävät niiden kasvua ja lisääntymistä.


title: Mikrobilääke

text: Yleensä "antibiootti"-sanalla tarkoitetaan sellaisia antimikrobisia lääkeaineita, jotka ovat peräisin luonnon mikrobeista (esimerkiksi homesienen tuottama penisilliini, joka tappaa bakteereita). Kemoterapia-aineiksi kutsutaan tieteellisessä kielenkäytössä antibiootteja sekä niitä antimikrobisia lääkeaineita, jotka on kehitetty synteettisesti. Koska joitain perinteisesti antibiooteiksi kutsuttuja antimikrobisia lääkeaineita valmistetaan nykyisin synteettisesti, käsitteissä on häilyvyyttä. "Kemoterapia-aine"-nimitys on sikäli harhaanjohtava, että "kemoterapia" tarkoittaa monenlaisten tautien hoitamista lääkeainein eikä ainoastaan mikrobilääkkeiden käyttöä infektiotauteihin.


title: Mikrobilääke

text: Mikrobilääkkeitä voidaan käyttää mikrobien aiheuttamien infektioiden hoitoon, koska ne ovat isäntäeliölle suhteellisen harmittomia. On olemassa erilaisia mikrobilääkkeitä, joista kukin tehoaa bakteereita, viruksia, sieniä tai loisia vastaan. Antibiootit ovat pieniä molekyylejä (paino alle 2 000 daltonia) eivätkä ne ole entsyymejä.


title: Mikrobilääke

text: Alun perin antibiooteilla tarkoitettiin mikro-organismien tuottamia yhdisteitä, jotka vahingoittivat toisia mikro-organismeja. Louis Pasteur havaitsi sellaisten olemassaolon jo vuonna 1887, mutta pitkään aikaan niitä ei voitu käyttää lääkeaineina, koska kaikki tunnetut antibiootit olivat vaarallisia myös ihmisille.


title: Mikrobilääke

text: Ensimmäinen lääkinnällistä käyttöä saanut antibiootti oli penisilliini. Vuonna 1928 Alexander Fleming havaitsi, että "Penicillium notatum" -nimisen homesieni tuotti ainetta, joka erityisen tehokkaasti tappoi stafylokokkeja. Kuitenkin vasta vuonna 1939 Howard Florey ja Ernst Boris Chain onnistuivat eristämään tämän aineen, penisilliinin puhtaana, ja vuoteen 1941 mennessä sitä oli saatu valmistetuksi riittävästi, jotta sen ominaisuuksia voitiin tarkemmin tutkia. Tämän jälkeen sitä ryhdyttiin valmistamaan yhdysvaltalaisissa lääketehtaissa, ja toisen maailmansodan loppuvaiheessa sitä jo käytettiin liittoutuneiden haavoittuneiden sotilaiden hoitoon.


title: Mikrobilääke

text: Ensimmäinen merkittävä synteettinen kemoterapia-aine oli vuonna 1909 keksitty arsfenamiini, jolla hoidettiin kuppaa.


title: Mikrobilääke

text: Mikrobilääkkeitä on anatomis-terapeuttis-kemiallisen lääkeluokituksen ryhmissä J ja P.


title: Mikrobilääke

text: Antibiootteja:Synteettisiä bakteerilääkkeitä:


title: Ylilääkäri

text: Ylilääkäri on johtotehtävissä, kuten palveluyksikön johtajana, toimiva lääkäri. Terveyskeskuksissa, sairaaloissa ja niiden eri osastoilla työskentelee ylilääkäri, jonka esisijainen tehtävä on toimia kliinistä työtä tekevien lääkäreiden esimiehenä ja/tai vastata yksiköiden lääketieteellisestä toiminnasta. Hallinnollisen työn lisäksi ylilääkäri voi tehdä myös kliinistä työtä.


title: Ylilääkäri

text:
Suomen puolustusvoimissa on kirurgian ylilääkäri, joka toimii ensihoidon koulutuksen vastuualueen asioissa.
Muun muassa kansaneläkelaitoksen entinen pääjohtaja Jorma Huuhtanen on ylilääkäri.


title: Täplätikka

text: Täplätikka ("Campethera cailliautii") on keskiafrikkalainen tikka. Sen esiintymisalue ulottuu Ghanasta itään Etiopiaan ja Somaliaan, sekä etelässä Angolaan, Sambiaan ja Zimbabween. Lajista tunnetaan neljä alalajia. Alfred Malherbe kuvaili lajin holotyypin Mombasasta vuonna 1849.


title: Savannitäplätikka

text: Savannitäplätikka ("Campethera nubica") on itäafrikkalainen tikka. Sen esiintymisalue ulottuu Sudanista Ugandaan, Etiopiaan, Somaliaan, Keniaan, Tansaniaan ja Zaireen. Lajista tunnetaan kaksi alalajia. Pieter Boddaert kuvaili lajin holotyypin Pohjois-Sudanin Nubiasta vuonna 1783.


title: Vaalan vaakuna

text: Vaalan vaakuna on Vaalan kunnan tunnus. Vaakunan torniaihe on peräisin Kajaanin kihlakunnan sinetistä, ja sen kaateinen polviorsi viittaa paikkakunnan nimen alkukirjaimeen.


title: Vaalan vaakuna

text: Vaakunan selitys on ”punaisessa kentässä alainen, kaateinen polviorsi, josta nousee kolmisakarainen torni; molemmat hopeaa.” Vaakunan on suunnitellut Kaj Kajander, ja Vaalan kunnanvaltuusto hyväksyi sen kokouksessaan 10. elokuuta 1965. Sisäasiainministeriö vahvisti vaakunan käyttöön 11. tammikuuta 1966.


title: Matteo Messina Denaro

text: Matteo Messina Denaro, (s. 26. huhtikuuta 1962) on sisilialainen mafioso ja Cosa Nostran nykyinen mahdollinen korkein johtaja, "capo di tutti capi". Messina Denaro on ollut etsintäkuulutettu vuodesta 1993. Hän on Italian etsityin rikollinen ja Forbes-lehti on listannut Messina Denaron maailman kymmenen etsityimmän rikollisen joukkoon.


title: Matteo Messina Denaro

text: Messina Denaro syntyi mafiaperheeseen Castelvetranossa Trapanin maakunnassa, Sisiliassa. Hänen isänsä, Francesco Messina Denaro, johti Mafian Trapanin alueen komissiota. Matteo Messina Denaro suoritti ensimmäisen murhansa jo 18-vuotiaana. Messina Denaro saavutti mainetta murhaamalla kilpailevan mafiajohtajan, Vincento Milazzon ja tämän raskaana olleen tyttöystävän.


title: Matteo Messina Denaro

text: Isänsä kuoleman jälkeen vuonna 1998 Messina Denaro nousi Castelvetranon ja ympäröivien kaupunkien "capo mandamento"ksi eli aluejohtajaksi. Vincento Virga hallitsi Trapanin aluetta, mutta vuonna 2001 Virgan pidätyksen jälkeen Messina Denaro otti haltuunsa tämän alueen. Messina Denaro yhdisti Trapanin kaksikymmentä mafiaperhettä, ja Trapanin mafia toimii erossa muusta Cosa Nostrasta. Messina Denaro oli Salvatore "Totò" Riinan johtaman Cosa Nostran neuvoston jäsenenä päättämässä Giovanni Falconen ja Paolo Borsellinon murhista. Hän oli myös järjestämässä vuoden 1993 pommituksia, joiden tarkoituksena oli heikentää valtion mafianvastaista toimintaa. 2002 hänelle julistettiin elinkautinen vankeustuomio terrorismista.


title: Matteo Messina Denaro

text: Cosa Nostran johtavan päällikön, Bernardo Provenzanon pidätyksen jälkeen vuonna 2006 Messina Denaroa on pidetty mahdollisena seuraajana. Muita mahdollisia vaihtoehtoja olivat Salvatore Lo Piccolo ja Mimmo Raccuglia, joista varsinkin ensimmäistä on pidetty todennäköisenä johtajana. Lo Piccolo pidätettiin vuonna 2007, ja etenkin tämän jälkeen Messina Denaroa on pidetty todennäköisenä seuraajana.


title: Matteo Messina Denaro

text: Messina Denaron pääasialliset tulonlähteet ovat suojelurahojen kerääminen yrityksiltä, rakennustyösopimukset sekä huumekauppa. Tammikuussa 2008 Italian viranomaiset takavarikoivat omaisuutta noin 700 miljoonan euron arvosta sisilialaiselta supermarkettiketjun johtohenkilöltä, Giuseppe Grigolilta. Rahat jäljitettiin Messina Denaroon. Tammikuussa 2010 poliisi takavarikoi omaisuutta noin 550 miljoonan euron arvosta sisilialaiselta rakennusmagnaatilta, Rosario Casciolta. Cascion uskotaan pesseen rahaa Messina Denarolle. Syyskuussa 2010 poliisi takavarikoi ennätysmäärän Mafian omaisuutta, noin 1,5 miljardia euroa. Sisilialaisen liikemiehen Vito Nicastrin syytetään pesseen rahaa Messina Denarolle tuuli- ja aurinkoenergiabisneksensä kautta.


title: Signy Island

text: Signy Island on Eteläisiin Orkneysaariin kuuluva saari Eteläisessä jäämeressä. Saari sijaitsee noin 3 kilometriä huomattavasti suuremmasta Coronation Islandista etelään. Se on noin 6.5 kilometriä pitkä ja 4 kilometriä leveä. Saarelle sataa lunta noin 280 päivää vuodessa, ja lämpötila pysyy kesäisin 0-3 asteen välillä.


title: Signy Island

text: British Antarctic Survey ylläpitää saarella vuonna 1947 perustettua tutkimusasemaa, joka on nykyään miehitettynä ainoastaan kesäisin marraskuusta huhtikuuhun. Tutkimusasema oli ympärivuotisesti miehitettynä vuoteen 1995 asti. Saarelle ei pääse ilmasta käsin, joten tutkimusaseman tarvikevarastoja täydennetään vesiteitse loppukesäisin. Tutkimusasemalla on tilat kymmenelle henkilölle.


title: 99 Ways to Die (kappale)

text: 99 Ways to Die on heavy metal -kappale, jonka on sanoittanut ja säveltänyt Dave Mustaine. Kappale nauhoitettiin alun perin kokoelma-albumille "The Beavis and Butt-Head Experience", sekä julkaistiin myöhemmin myös Megadethin albumilla Hidden Treasures.


title: 99 Ways to Die (kappale)

text: Kappale oli myös ehdolla vuoden 1994 Grammy Awardsissa kategoriassa "Best Metal Performance".


title: 99 Ways to Die

text: 99 Ways to Die voi tarkoittaa:


title: Anas Hajjar

text: Anas Hajjar (s. 1969 Damaskos, Syyria) on Suomen islamilaisen yhdyskunnan imaami. Hänet valittiin tehtävään 9. marraskuuta 2010 edellisen imaamin Khodr Chehabin kuoltua. Anas Hajjar toimii Muslimiveljeskunnan johtajana Suomessa. Hajjar toimi Suomen Islamilainen Neuvosto (SINE) yhdistyksen puheenjohtajana vuosina 2012–2015.


title: Anas Hajjar

text: Hajjar muutti Suomeen 1988, ja alkoi kaksi vuotta myöhemmin opiskella lääketiedettä. Ennen opintojen vanhentumista hän toimi lääkäriharjoittelijana sekä lääkärinsijaisena ja sen jälkeen hän on toiminut mm. Katriinan sairaalassa Vantaalla ATK-asiantuntijana.


title: Anas Hajjar

text: Anas Hajjar kertoo edustavansa maltillista islamilaista linjaa. Hän esiintyi vuonna 2010 Yleisradion tv-ohjelmassa "Muslimielämää". Hajjar haluaisi vahvistaa islamilaisen lain asemaa. Homoseksuaaliset teot ovat hänen mukaansa syntiä. Hän ei vastusta varkaan käden katkaisemista, jos varas saa varastamattakin syödäkseen.


title: Anas Hajjar

text: Hajjar kuuluu Helsingin suurmoskeija -hankkeen taustasäätiön hallitukseen. Hajjarin mukaan moskeijahanke on myöhässä ja hänen mielestään pääkaupunkiseudulle tarvitaan jopa viisi suurta moskeijaa.


title: Chuck Behler

text: Chuck Behler (lausutaan /ˈbiːlər/; s. 13. kesäkuuta 1965 Livonia, Michigan, Yhdysvallat) on yhdysvaltalainen rumpali, joka teki lyhyen uran yhtyeessä Megadeth. Behler toimi yhtyeen rumpalina 1987–1989, ja sinä aikana hän oli mukana albumin "So Far, So Good... So What!" (1988) nauhoituksissa.


title: Pintakuvio

text: Pintakuvio () on Iain M. Banksin vuonna 2010 ilmestynyt tieteisromaani, joka kuuluu Kulttuuri-sarjaan. Teos ilmestyi suomeksi vuonna 2012 Gummeruksen kustantamana.


title: Pintakuvio

text: Pintakuvion taustatarina kertoo sodasta virtuaalisia helvettejä vastaan. Virtuaaliset helvetit ovat keinotekoisia kuoleman jälkeisiä elämiä, joihin henkilön tietoisuus sijoitetaan kärsimään ikuista rangaistusta. Useat sivilisaatiot pitävät helvettejä jyrkästi arvojensa vastaisina ja yrittävät siksi sulkea ne kaikkialta galaksista voittamalla muodollisen (virtuaalisen) sodan, josta on sovittu helvettejä puolustavien sivilisaatioiden kanssa. Myös Kulttuuri vastustaa helvettejä, muttei osallistu tähän muodolliseen sotaan suoranaisesti. Kirjassa pitkään sodittu muodollinen sota saavuttaa kulminaatiopisteensä ja kasvaa välien selvittelyksi myös oikeassa todellisuudessa.


title: Pintakuvio

text: Kirjan juoni kertoo useiden keskeisten henkilöiden vaiheista helvettejä vastaan käytävän muodollisen sodan ympärillä. Keskeisiä hahmoja ovat mm. kostoa hakeva orja "Lededje Y'breq", tämän omistaja teollisuusmoguli "Joiler Veppers", muodollisessa sodassa taisteleva sotilas "Vatueil", erääseen helvettiin soluttautuvat Pavulialaiset akateemikot "Prin" ja "Chay" sekä Kulttuurin agentti "Yime Nsokyi". Lisäksi useilla Kulttuurin avaruusaluksilla ja näiden avatareilla on kirjassa merkittävä rooli.


title: Raidi

text: Raidi tai "hyökkäysretki" () on eräs tehtävätyyppi videopeleissä, joista varsinkin massiivisen monen pelaajan verkkopeleissä. Tarkoituksena on käyttää erittäin suurta joukkoa (pelaajia) EPH-vastuksen nujertamiseksi. Raidit ovat tulleet tunnetuksi varsinkin erittäin suositun World of Warcraft -roolipelin kautta.


title: Leeroy Jenkins

text: Leeroy Jenkins (joskus väärinkirjoitettu muodossa Leroy Jenkins) on yhdysvaltalaisen Ben Schulzin luoma "World of Warcraft" -nettiroolipelihahmo. Hän on tullut tunnetuksi YouTube-videosta ”Leeroy Jenkins”, josta on syntynyt laaja Internet-ilmiö.


title: Leeroy Jenkins

text: Thomas Bengtssonin (Kungen) ohella hän on ainoa pelaaja "World of Warcraftissa", jolle on tehty oma -kortti. Tämän lisäksi hänen mukaansa on nimetty pelissä oma saavutuksensa () ja titteli. Leeroy Jenkins mainitaan muun muassa "South Parkin" jaksossa ”Make Love, Not Warcraft” sekä Jace Hallin musiikkivideossa ”I Play W.O.W”.


title: Leeroy Jenkins

text: YouTube-videossa joukko "World of Warcraft" -pelaajia suunnittelee strategiaa suuren hirviölauman voittamiseksi. Yllättäen Leeroy Jenkins pilaa suunnitelman ryntäämällä ensimmäisenä hirviöiden kimppuun ennen hyökkäyskäskyä karjuen nimeään sotahuutona. Tämän jälkeen eräs pelaajista toteaa "oh my god, he just ran in" ja muut pelaajat seuraavat häntä. Leeroyn myötä kaikki hahmot kuolevat taistelussa ja muut pelitoverit alkavat naljailla Leeroylle tempauksen vuoksi. Leeroy mainitsee videossa, ettei epäonnistuminen ole hänen syytään. Videon julkaisupäivänä sitä katsottiin jopa 343 000 kertaa. Nykyään videolla on katselukertoja yli 40 miljoonaa.


title: Leroy Jenkins

text: Leroy Jenkins voi tarkoittaa seuraavia:


title: Jenkins

text: Jenkins on muun muassa seuraavien henkilöiden sukunimi:


title: Maija löytää sävelen

text: Maija löytää sävelen on Matti Kassilan ohjaama elokuva, joka valmistui 1950.


title: Maija löytää sävelen

text: Elokuva on draamakomedia, jossa kohtaavat orpo Sörnäisten työläiskortteleiden kasvatti ja kulttuurikodissa kasvanut säveltäjä. Romanssia varjostaa Maijan menneisyyden paljastuminen. Elokuva on Kassilan kolmas ohjaus, jonka jälkeen hän teki läpimurron rikoskomedialla "Radio tekee murron". Säveltäjä Ahti Sonninen palkittiin ensimmäisellä musiikki-Jussilla. Käsikirjoituksen tekijätiimi Matti Kassila ja tuottaja Toivo Särkkä on ilmoitettu elokuvan tiedoissa salanimellä Toivo Mattila. Käsikirjoitus perustuu Itävallasta Tukholmaan muuttaneen juutalaispariskunnan tarinaan.


title: Maija löytää sävelen

text: Aikalaisarvioissa elokuva sai kiitosta runsain mitoin. Uransa alussa olevassa ohjaajassa Matti Kassilassa nähtiin jo hänen omaleimaisuutensa: "Nuori, 'taiteellinen ohjaaja'". Muuan kriitikko löysi tarinasta yhden virheen, vahvanpuoleisen tendenssimäisyyden. Juha Nevalainen tosin ei osannut sijoittaa elokuvaa oikein mihinkään lajiin ja luonnehti sitä "tyylittömäksi".


title: Maija löytää sävelen

text: Myöhemmässä arviossa erästä kriitikkoa häiritsee ”lässyttävä” kertojanääni, mutta hän kuitenkin toteaa elokuvan onnistuvan välttämään kuivan moralismin ja pitää kuvia Helsingistä viehättävinä.


title: Alert (täsmennyssivu)

text: Alert tarkoittaa seuraavia asioita:


title: Grove

text: Grove tarkoittaa muun muassa seuraavia:


title: Alliance

text: Alliance tarkoittaa seuraavia asioita:


title: J. P. Tervo

text: Juho Pietari Tervo (10. kesäkuuta 1849 Sotkamo – 8. helmikuuta 1920 Pirkkala) oli suomalainen kansakoulunopettaja ja näytelmäkirjailija.


title: J. P. Tervo

text: Sotkamon Ruokolahdesta kotoisin olleen Juho Pietari Tervon vanhemmat olivat Pekka Tervo (1809–1866) ja Katariina Korhonen. Perheessä oli yhdeksän lasta joista kaksi poikaa Antti ja Juho Pietari kävivät Jyväskylän opettajaseminaarin ja muuttivat sitten Sotkamosta Tampereelle.


title: J. P. Tervo

text: Juho Pietari Tervo toimi kansakoulunopettajana Nokian paperitehtaan koululla.


title: J. P. Tervo

text: Juho Tervo oli naimisissa Ida Sjödahlin kanssa. Kirjailija Elsa Tervo oli heidän tyttärensä. Elsa Tervo kirjoitti isästään kuvauksen "Muistoja isästäni" vuonna 1946 "Nokia ennen ja nyt"-lehdessä.


title: Aktia Pankki

text: Aktia Pankki Oyj () on Aktia-konsernin emoyhtiö ja suomalainen liikepankki. Aktian toimialue käsittää kaksikielisen rannikon ja valitut kaupungit. Pankkipalveluiden lisäksi konserni tarjoaa varainhoito-, vakuutus- ja kiinteistönvälityspalveluja.


title: Aktia Pankki

text: Aktian nimi tulee kreikan sanasta akti, joka tarkoittaa rannikkoa. Kun nimi 1991 otettiin käyttöön, pankin toimialue oli Suomen etelärannikolla. Aktia ja sen edeltäjät toimivat pitkään säästöpankkeina, mutta 2000-luvun alussa Aktia erosi säästöpankkiryhmästä, muuttui liikepankiksi ja listautui pörssiin.


title: Aktia Pankki

text: Aktia on Suomen nykyisin toimivista talletuspankeista vanhin. Pankki perustettiin 1825 nimellä "Helsingfors Stads Sparbanks Inrättning", perustamisjärjestyksessä toisena säästöpankkina Suomessa. Säästöpankin perustamiseen ajoivat yhteiskunnalliset syyt. Työttömyys, köyhyys ja kerjäläisyys olivat tuolloin kärjistyneet Helsingissä ja köyhäinavun oli havaittu passivoivan köyhiä. Pankin tarkoituksena oli tarjota turvalliset talletukset ja korkoa rahoille siten, että säästäminen kannustaisi ""ahkeruuteen huolenpitoon ja työteliäisyyteen"" eikä suosisi ""laiskuutta, huonomuistisuutta ja itse aiheutettua kurjuutta"". Säästöpankkia hoidettaisiin tavoittelematta omaa etua. Pankki avasi ovensa 8.4.1826. Ensimmäinen asiakas oli kalastajantytär Sophia Albertina Schelin, joka talletti säästötilille numero 1 kuusitoista sillinkiä. Pankki oli aluksi auki vain lauantai-iltaisin. 1800-luvun kuluessa pankin toiminta laajeni. Vuonna 1870 pelättiinkin, että kansalaisten lisääntynyt säästäväisyys voisi saattaa pankin perikadon partaalle. Pankki ei voinut taata, että talletettavista varoista saataisiin korkoa, ja niin koronmaksu lakkautettiin, jos talletus ylitti tietyn määrän. Vuoteen 1875 mennessä pankki oli saanut 16 745 talletusasiakasta.


title: Aktia Pankki

text: Vuonna 1891 säästöpankin toiminimi muutettiin muotoon "Helsingfors Sparbank" (suom. 'Helsingin Säästöpankki').


title: Aktia Pankki

text: Pankkiin yhdistyivät fuusiossa Kirkkonummen Säästöpankki 1956, Säästöpankki Torkkeli 1979 ja Espoon Säästöpankki 1980. Tietotekniikka otettiin käyttöön 1966, ensin palveluna Ruotsista. Ensimmäinen oma tietokone UNIVAC 9200 hankittiin vuonna 1968.


title: Aktia Pankki

text: Vuonna 1991 sulautuivat Bromarvin, Hangon, Inkoon, Karjaa-Pohjan, Sipoon, Siuntion ja Tenholan säästöpankit Helsingin Säästöpankkiin. Pankin nimeksi tuli "Säästöpankki Aktia". Vuotta myöhemmin säästöpankkiin sulautuivat vielä Porvoon ja Vaasan säästöpankit. Vuonna 1993 Aktiasta tuli Suomen toinen säästöpankkiosakeyhtiö. Pankin nimi muutettiin muotoon "Aktia Säästöpankki Oy" vuonna 1994.


title: Aktia Pankki

text: Aktia erosi Säästöpankkiliitosta vuoden 2003 alusta. Syynä tähän olivat kiristyneet suhteet Säästöpankkiliiton kanssa sekä kilpailevan Nooa Säästöpankin perustaminen Helsinkiin. 33 muuta säästöpankkia perustivat Pohjolan ja Suomi-yhtiön kanssa Nooan, mikä oli vahvasti vihamielinen teko Aktiaa kohtaan. Aktia käytti kuitenkin vielä säästöpankkien vihreää tammilogoa vielä muutaman vuoden Säästöpankkiliitosta eron jälkeenkin.


title: Aktia Pankki

text: Vuonna 2008 konsernissa toteutettiin uudelleenjärjestely, jonka myötä toiminta sovitettiin vastaamaan paremmin laajentunutta tuote- ja palveluvalikoimaa. Syksyllä 2008 liiketoiminta siirrettiin "Aktia Pankki Oyj":lle. Aktia Säästöpankki Oyj jäi konsernin emoyhtiöksi uudella nimellä "Aktia Oyj". Samalla Aktia lakkasi olemasta säästöpankki.


title: Aktia Pankki

text: Veritas Vahinkovakuutus sulautettiin osaksi Aktiaa vuoden 2009 alusta ja Aktia Pankki listautui Helsingin pörssiin syyskuussa 2009.


title: Aktia Pankki

text: Emoyhtiönä toiminut Aktia Oyj toimintoineen sulautui Aktia Pankki Oyj:öön 1. heinäkuuta 2013. Yhtiö jatkaa toimintaansa jälkimmäisellä nimellä.


title: Aktia Pankki

text: Saaristosäästöpankki Turunmaalta ja Vöyrin Säästöpankki Pohjanmaalta yhdistyivät Aktiaan 1. heinäkuuta 2014.


title: Aktia Pankki

text: Aktialla oli 45 konttoria vuonna 2016. Vuonna 2013 Aktia Pankin markkinaosuus luotoista oli 4 % ja talletuksista 3 %.


title: Aktia Pankki

text: Aktia toimi vuodesta 1996 alkaen Säästöpankkien keskusrahalaitoksena. Vuonna 1997 solmittiin vastaava sopimus myös POP Pankki -ryhmän kanssa. Aktia luopui keskusrahalaitostoiminnasta 2015. Toimintaa jatkoivat Säästöpankkien Keskuspankki ja POP Pankkien osalta Bonum Pankki.


title: Aktia Pankki

text: Varsinainen yhtiökokous nimittää hallintoneuvostoon enintään 36 jäsentä kolmen vuoden toimikauden ajaksi. 1. heinäkuuta 2013 nimetyssä hallintoneuvostossa on 32 jäsentä.


title: Aktia Pankki

text: Hallintoneuvoston lakkauttamista varten on kutsuttu kokoon yhtiökokous 21.9.2017.


title: Aktia Pankki

text: Konsernin hallintoneuvosto nimittää hallituksen jäsenet kalenterivuodeksi kerrallaan. Hallintoneuvoston puheenjohtajasta ja varapuheenjohtajista koostuva puheenjohtajisto valmistelee nimitykset.


title: Aktia Pankki

text: Aktian osakkeet on jaettu A- ja R-sarjaan. Yhtiöjärjestyksen (3 §) mukaan jokainen R-osake oikeuttaa yhtiökokouksessa äänestämään 20:lla ja jokainen A-osake yhdellä äänellä.


title: Aktia Pankki

text: Aktialla on yli 46 000 osakkeenomistajaa ja sen osake on noteerattu Helsingin pörssissä syyskuusta 2009 lähtien.


title: Aktia Pankki

text:
Aktian suurimpia omistajia ovat suomenruotsalaiset säätiöt.
Aktia- ja Säästöpankkisäätiöt, joita on 27, omistavat noin 50 % Aktian osakkeista. Säätiöiden päämäärä on edistää säästämistä sekä tukea kotiseutua ja huolehtia säästöpankkiliikkeen paikallisista perinteistä. Säätiöt jakavat taloudellista tukea, avustuksia ja lahjoituksia muun muassa säästämistä edistävään työhön ja tutkimukseen.


title: The Mechanix

text: The Mechanix on yhdysvaltalaisen thrash metal -yhtye Megadethin ensimmäisellä studioalbumillaan julkaisema kappale. Dave Mustaine kirjoitti kappaleen alun perin Metallicalle, mutta toi kappaleen myöhemmin mukanaan Megadethille. Hänet erotettiin Metallicasta juuri ennen heidän esikoisalbuminsa, Kill 'Em Allin julkaisua. Metallican jäsenet muuttivat sanoitusta ja sävellystä julkaisten kappaleen nimellä "The Four Horsemen". Mustainelle annettiin tunnustusta kappaleesta, vaikka hän on sanonut pyytäneensä yhtyettä olemaan julkaisematta materiaaliaan, mistä yhtyeiden mielipiteet eroavat.


title: Kirkasvalohoito

text: Kirkasvalohoito on erityisesti kaamosmasennukseen käytetty hoitomuoto. Kirkasvalohoidossa oleva henkilö viettää päivittäin 30–60 minuuttia kirkkaassa keinovalossa silmät auki. Valon voimakkuus kirkasvalohoidossa on 2 500–10 000 luksia ja valon värilämpötila päivänvaloa vastaava 4 000-6 500 kelviniä. Tutkimusten mukaan kaamosmasentuneista noin neljä viidestä hyötyy kirkasvalohoidosta, mutta hoidon vaikutuksen mekanismia ei ole kovin paljoa selvitetty.


title: Kirkasvalohoito

text: Historiassa valohoitoa käytettiin tuberkuloosin hoitomuotona, sillä valo edisti D-vitamiinin tuotantoa iholla ja D-vitamiinin uskottiin parantavan tuberkuloosin. Valohoitoa kutsuttiin helioterapiaksi.


title: Kirkasvalohoito

text: Vuonna 2015 julkaistiin alustava tutkimustulos, jonka mukaan kirkasvalohoidolla voitaisiin mahdollisesti hoitaa kaamosmasennuksen lisäksi myös vaikeaa masennusta.


title: Urho Ketvel

text: Urho Johannes Ketvel (s. 12. heinäkuuta 1923 Jyväskylän maalaiskunta) on suomalainen Tuusulassa asuva kirjailija.


title: Urho Ketvel

text: Ketvel oli mukana jatkosodan viime vaiheissa ja sodan jälkeen hän pääsi ylioppilaaksi 1946 Turun Suomalaisen Yhteiskoulun sotilaslinjalta. Ketvel opiskeli Turun ja Helsingin yliopistoissa valmistuen humanististen tieteiden kandidaatiksi ja vuosina 1959–1960 hän suoritti dekanaattitutkinnon Wienin yliopistossa.


title: Urho Ketvel

text: Ketvel oli Aeron ja Finnairin palveluksessa 1960–1986. Viimeksi hän toimi Finnairin sopimushallinnon päällikkönä.


title: Urho Ketvel

text: Ketvel oli perustamassa Luonnonfilosofian seuraa, ja hän on toiminut seuran varapuheenjohtajana sekä toimittanut seuran vuosikirjoja.


title: Urho Ketvel

text: Hänen kirjallisen uransa pääteoksena pidetään romaania "Puosun pesti", jossa kerrotaan panamalaisen tankkilaivan miehistöstä.


title: Tanssiteatteri Glims & Gloms

text: Tanssiteatteri Glims & Gloms on vuonna 1999 perustettu espoolainen tanssiteatteri. Teatterin taiteellisina johtajina toimivat sen perustaneet koreografit Simo Heiskanen ja Tuomo Railo.


title: Tanssiteatteri Glims & Gloms

text: Tanssiteatteri Glims & Glomsin taiteellisena pyrkimyksenä on tuottaa esityksiä, joissa komiikka koskettaa, huumori yllättää ja tanssi kohottaa.


title: Tanssiteatteri Glims & Gloms

text: Glims & Gloms tuottaa vuosittain 1-2 produktiota, joissa yhdistyvät monet esittävän taiteen elementit: tanssi, teatteri, musiikki, kuvataide, video ja teatteritekniikan sovellukset. Ohjelmistosta löytyy teoksia niin lapsille kuin aikuisillekin. Glims & Gloms on tunnettu erityisesti suurista produktioistaan, joissa lavalla nähdään useita tanssijoita ja muusikoita. Lisäksi ohjelmistossa on aina kiertuetoimintaan soveltuvia, pienimuotoisempia teoksia. Kiertuita ja näytöksiä Glims & Glomsilla on niin Suomessa kuin ulkomaillakin.


title: Suomen parhaat työpaikat

text: Suomen parhaat työpaikat on tutkimus tai kilpailu, jossa Great Place to Work Institute valitsee vuosittain tiettyjen kriteerien mukaan parhaat työpaikat tutkimukseen osallistuvien suomalaisten organisaatioiden joukosta. Tutkimukseen osallistuminen maksaa 4 000–10 000 euroa (2012) organisaation koosta riippuen.


title: Suomen parhaat työpaikat

text: Laatua mitataan kolmella eri tavalla:


title: Suomen parhaat työpaikat

text:
Sarjoja on kolme, yrityksen työntekijämäärän mukaan:
15-49 työntekijää50-499 työntekijää500+ työntekijää15-49 työntekijää50-499 työntekijää500+ työntekijää20-49 työntekijää50-499 työntekijää500+ työntekijää


title: HMS Amethyst

text: HMS Amethyst on ollut seitsemän Britannian Kuninkaallisen laivaston aluksen nimenä.


title: Per-Hakon Påwals

text: Per-Hakon Wilhelm Påwals (sukunimi vuoteen 1955 "Gustafsson"; s. 12. toukokuuta 1928 Helsinki) on suomenruotsalainen runoilija.


title: Per-Hakon Påwals

text: Påwals pääsi ylioppilaaksi 1947 ja opiskeli sitten Helsingin yliopistossa. Påwals on käyttänyt runoissaan usein ilkeämielistä ironiaa jonka kohteena on poroporvarillinen ahdasmielisyys.


title: Per-Hakon Påwals

text: Tuomas Anhava on suomentanut Påwalsin varhaiskauden runoja kokoelmaan "Salaatinvihreä rakastajatar ja runoja muista kokoelmista" (Otava 1970). Påwals on myös julkaissut itse yhden suomenkielisen runokokoelman.


title: Trust (Megadethin kappale)

text: Trust on thrash metal -yhtye Megadethin seitsemännen studioalbumin Cryptic Writingsin aloituskappale. Kappale julkaistiin 8. toukokuuta 1997, niin englannin kuin espanjan kielisenä. Kappale sai merkittävää huomiota televisiossa MTV:llä sekä saavutti 5. sijan Billboardin Mainstream Rock Tracks -listalla, tehden siitä yhtyeen menestyneimmän singlen.


title: Trust (Megadethin kappale)

text: Kappale oli ehdolla vuoden 1998 Grammy-gaalassa kategoriassa "best heavy metal performance".


title: Trust (Megadethin kappale)

text: Kappale on ilmestynyt myöhemmin kolmella kokoelma-albumilla: , ja sekä yhdellä musiikkiboksilla, Warchest.


title: Viiksitäplätikka

text: Viiksitäplätikka ("Campethera bennettii") on eteläafrikkalainen tikka. Sen esiintymisalue käsittää päiväntasaajan eteläpuolisen Afrikan Ruandasta, Tansaniasta ja Zairesta etelään. Lajista tunnetaan kaksi alalajia. Andrew Smith kuvaili lajin holotyypin läntisestä Transvaalista vuonna 1836.


title: Haloila

text: Oy M. Haloila Ab on yksi maailman johtavista lavakuormien käärintäkoneita valmistavista yrityksistä. Haloilan tehtaat sijaitsevat Maskussa sekä Kărdžalissa, Bulgariassa, jossa valmistetaan puoliautomaattikoneita.


title: Haloila

text: Haloila on osa kansainvälistä Signode Industrial Group -konsernia, joka on maailman johtavia teollisten pakkaustuotteiden valmistajia. Signode Industrial Group toimii kuudella mantereella ja työllistää lähes 7 000 henkilöä. Haloilan sisaryritykset, Muller LCS ja Mima Films, ovat erikoistuneet käärintäkalvojen valmistukseen ja tuotekehitykseen.


title: Haloila

text: Haloilan puoli- ja täysautomaattisia käärintäkoneita käytetään erilaisten tuotelavojen käärintään esimerkiksi elintarvike-, juoma- ja rakennusteollisuudessa sekä logistiikkakeskuksissa.


title: Haloila

text: Haloilan tunnetuin tuote on täysautomaattinen Octopus-käärintäkone, joita on valmistettu yli 5 500 kappaletta. Vuonna 2008 valmistuneen kolmannentuhannen Octopus-koneen valmistuminen noteerattiin myös kansainvälisessä mediassa.


title: Haloila

text: Octopus-koneita on valmistettu vuodesta 1983 ja se oli valmistuessaan ensimmäinen kehätyyppinen lavakuormien käärintäkone. Vuonna 2013 yhtiö vietti Octopus-koneiden 30-vuotisjuhlavuotta. Octopus on edelleen maailman markkinajohtaja ja yksi pakkausalan tunnetuimmista brändeistä. Sitä valmistetaan nykyisin myös Kanadassa konsernin toisessa yksikössä Yhdysvaltain markkinoille. Vuonna 2015 Haloila toi markkinoille aivan uudentyyppisen kehäkoneen, Octopus GP:n, joka täydentää Octopus-tuoteperhettä.


title: Haloila

text: Muita Haloilan käärintäkoneita ovat muun muassa Cobra, Ecomat ja Rolle. Vuosien saatossa palveluliiketoiminnasta on tullut yhä merkittävämpi osa yrityksen toimintaa ja tarjoamaa, kattaen käärintäkoneiden koko elinkaaren laajan palveluverkoston avulla.


title: Haloila

text: Haloila on perustettu vuonna 1972. Ensimmäiset pyöriväpöytäiset kiristekalvokäärintäkoneet valmistettiin vuonna 1976 ja vuonna 1983 Haloila toi markkinoille ensimmäisen automaattisen Octopus-käärintäkoneen. Illinois Tool Works Inc. (ITW) osti Haloilan vuonna 1995 ja vuonna 2014 Haloilasta tuli osa Signode Industrial Group -konsernia.


title: Tillaeus

text: Tillaeus (myös Tilaeus ja Tillæus) on vuonna 1906 ilmestyneen sukuhistoriallisen julkaisun mukaan pappissuku, jonka historia tunnetaan 1600-luvulta lähtien. Tillaeuksilla on sukuvaakuna vuodelta 1697. Suomeen suku on tullut 1700-luvulla ja se tunnetaan itäsuomalaisena sotilassukuna, sitä ei ole introdusoitu Suomen aateliin.


title: Viirutäplätikka

text: Viirutäplätikka ("Campethera abingoni") on afrikkalainen tikka. Sen esiintymisalue ulottuu Senegambiasta ja Pohjois-Guineasta itään Etelä-Sudaniin, läntiseen Ugandaan ja Kenian lounaisosaan, sekä etelään aina Etelä-Afrikkaan saakka. Lajista tunnetaan kuusi alalajia. Andrew Smith kuvaili lajin holotyypin Zeerustin alueelta läntisestä Transvaalista vuonna 1836.


title: Ruskokorvatikka

text: Ruskokorvatikka ("Campethera caroli") on keskiafrikkalainen tikka. Sen esiintymisalue ulottuu Guinea-Bissausta ja Sierra Leonesta itään aina Sudaniin, Ugandaan, Keniaan ja Tansaniaan, sekä etelässä Angolaan, Etelä-Zaireen ja Sambiaan. Lajista tunnetaan kaksi alalajia. Alfred Malherbe kuvaili lajin holotyypin Gabonista vuonna 1852.


title: Raitatäplätikka

text: Raitatäplätikka ("Campethera tullbergi") on keskiafrikkalainen tikka. Sen esiintymisalue ulottuu Nigeriasta itään Kameruniin, Itä-Zaireen, Ruandaan, Burundiin, Ugandaan, Keniaan ja Tansaniaan. Lajista tunnetaan kolme alalajia. Yngve Sjöstedt kuvaili lajin holotyypin Kamerunista vuonna 1892.


title: Pisamatikka

text: Pisamatikka ("Campethera punctuligera") on länsiafrikkalainen tikka. Sen esiintymisalue ulottuu Mauritanian lounaisosasta ja Senegambiasta itään Sudanin lounaisosiin, ja etelässä Kameruniin ja Zairen koillisosaan. Lajista tunnetaan kaksi alalajia. Johann Georg Wagler kuvaili lajin holotyypin Senegambiasta vuonna 1827.


title: Pikkutäplätikka

text: Pikkutäplätikka ("Campethera nivosa") on keskiafrikkalainen tikka. Sen esiintymisalue ulottuu Senegambiasta itään Sudanin lounaisosaan ja Kenian länsiosaan, sekä etelässä Luoteis-Angolaan, Luoteis-Sambiaan ja Zaireen. Lajista tunnetaan neljä alalajia. William John Swainson kuvaili lajin holotyypin Länsi-Afrikasta vuonna 1837.


title: Johan Paulinus

text: Johan Paulinus, nimi 1690 tapahtuneen aateloinnin jälkeen Johannes Pauli á Lillienstedt (14. kesäkuuta 1655 Pori – 26. syyskuuta 1732 Diwitz, Pommeri) oli suomalaissyntyinen kreivi, valtaneuvos ja maaherra. Hänet tunnetaan hänen 22-vuotiaana maaliskuussa 1678 Uppsalassa pitämästään kreikankielisestä ylistyspuheesta "Magnus Principatus Finlandia, epico carmine depicta" (Oraatio Suomen Suurruhtinaskunnan ylistykseksi).


title: Johan Paulinus

text: Paulinuksen vanhemmat olivat Mouhijärven kirkkoherra Paul Raumannus ja Agneta Henriksdotter. Hän kävi Porin triviaalikoulua ja pääsi ylioppilaaksi Turussa 1672. Paulinus opiskeli sitten Turun akatemiassa ja Uppsalan yliopistossa.


title: Johan Paulinus

text: Paulinuksesta tuli kamarikollegion presidentin sihteeri 1683, valtiokonttorin protokollasihteeri 1685 ja Turun akatemian lainopin professori 1686 (hän ei kuitenkaan hoitanut tätä virkaa). Paulinus aateloitiin 1690, ja hänestä tuli vapaaherra 1713 ja kreivi 1719.


title: Johan Paulinus

text: Paulinus oli vuodesta 1692 Svean hovioikeuden sihteerinä ja samalla Liivinmaan komission vt. sihteerinä. Hänestä tuli revisiosihteeri ja lakikomission jäsen 1698, Wismarin tribunaalin varapresidentti ja johtaja Ruotsin Pommerissa 1705 sekä hovikansleri 1710 ja Itä-Götanmaan läänin maaherra 1710. Tämän jälkeen Paulinuksesta tuli ulko- ja diplomaattiasiaintoimituskunnan valtuusneuvos 1714 sekä valtaneuvos ja valtiokanslianeuvos 1719. Hän erosi palveluksesta 1720 mutta toimi vielä Wismarin tribunaalin presidenttinä 1727.


title: Johan Paulinus

text: Paulinus omisti useita maatiloja Ruotsissa ja Ruotsin Pommerissa sekä lisäksi Suomessa Anolan kartanon Ulvilassa, Tuorlahden kartanon Kalannissa ja Ruotsinkylän kartanon Tuusulassa.


title: Johan Paulinus

text: Paulinus tunnettiin lahjakkaana runoilijana. Hänen tunnetuin teoksensa on 372-säkeinen kreikankielinen ylistyspuhe Suomen maalle ja kansalle "Magnus Principatus Finlandia, epico carmine depicta" (Oraatio Suomen Suurruhtinaskunnan ylistykseksi). Johan Ludvig Runeberg käytti tätä puhetta runonsa "Vårt land" pohjana.


title: Koulukaverit

text: Koulukaverit -yhteisö (www.koulukaverit.com) on vuonna 2002 perustettu yhteisösivu, jolla on yli 900 000 käyttäjää. Palvelun avulla voi etsiä vanhoja koulukavereita kaikista Suomen kouluista joko kirjautumalla omaan kouluusi tai käyttämällä apuna oppilashakua. Koulutovereiden lisäksi palvelusta voi löytää muitakin vuosien varrella kadonneita kavereita.


title: Koulukaverit

text: Koulukaverit-palvelun käyttö perustuu käyttäjän henkilökohtaiseen kouluhistoriaan. Tästä syystä palvelun käyttö edellyttää rekisteröitymistä. Täyttämällä palvelun profiilikortin voi jakaa muiden kanssa omat mielenkiinnon kohteet ja linkittää profiilin muihin sosiaalisen median sivuihin.


title: Koulukaverit

text: Koulukaverit-sivustolla voi:


title: Koulukaverit

text: Palvelua on uudistettu vuoden 2010 aikana, ja se on toiminut vuoden 2010 tammikuusta lähtien Elisan portaalissa. Koulukaverit-sivuston suosion nostattamana on perustettu samalla periaatteella toimiva "Inttikaverit"-sivusto.


title: Widzew Łódź

text: Widzew Łódź on jalkapalloseura Łódźista Puolasta. Sen joukkue pelaa maan neljänneksi korkeimmalla sarjatasolla III ligassa. Seura perustettiin vuonna 1910 nimellä "TMRF Widzew". Vuonna 1922 seura perustettiin uudelleen nimellä "RTS Widzew". Vuonna 2015 taloudellisen tilanteen takia seura lopetti toimintansa pelattuaan III ligassa. "RTS Widzew" perustettiin samana vuonna uudelleen pelaamaan IV ligassa. Joukkue on nimetty Łódźin samannimisen alueen mukaan.


title: Widzew Łódź

text: Widzew Łódź on voittanut Puolan-mestaruuden vuosina 1981, 1982, 1996 ja 1997, ja Puolan cupin vuonna 1985. Vuonna 1983 seura ylsi Euroopan cupin välieriin.


title: Lentopallon SM-liigakausi 1997–1998

text: Lentopallon SM-liigassa kaudella 1997-1998 pelattiin kymmenen joukkueen nelinkertainen sarja, jonka jälkeen kuusi parasta joukkuetta jatkoi mestaruuskamppailua pudotuspelein.


title: Lentopallon SM-liigakausi 1997–1998

text:
Mestarit: Jörgen Eriksson , Sami Harjula, Miika Heikkinen, Kardo Künnap,
Saku Määttä, Tapio Nissi, Mika Pyrhönen, Aki Riihimäki, Sami Siuko, Timo Tolvanen. Valmentaja: Juha Zitting.


title: James Hirvisaari

text: James Hirvisaari, alun perin Erkki Kalevi Hirvisaari (s. 2. heinäkuuta 1960) on entinen kansanedustaja ja Asikkalan kunnanvaltuutettu. Hänet valittiin eduskuntaan 2011 perussuomalaisten listalta, mutta lokakuussa 2013 hänet erotettiin puolueesta ja hän liittyi muutos 2011 -puolueeseen. Hirvisaari on aiemmalta ammatiltaan veturinkuljettaja.


title: James Hirvisaari

text: Hirvisaari valittiin perussuomalaisten listalta Asikkalan kunnanvaltuustoon vuoden 2008 kunnallisvaaleissa 223 äänellä. Kansanedustajaksi hänet valittiin vuoden 2011 eduskuntavaaleissa Hämeen vaalipiiristä 5 498 äänellä. Hirvisaari kuului Jussi Halla-ahon vuoden 2011 eduskuntavaaleissa suosittelemiin ehdokkaisiin.


title: James Hirvisaari

text: Hirvisaari oli Suomen Sisun jäsen, mutta erosi järjestöstä helmikuussa 2013. Myöhemmin Hirvisaari kertoi Twitter-tilillään, että häntä painostettiin eroamaan järjestöstä. Vuonna 2014 Hirvisaari liittyi takaisin järjestöön ja ilmaisi tukensa sen uudelle puheenjohtajalle Olli Immoselle.


title: James Hirvisaari

text: Hirvisaaren avustajana aloitti tammikuussa 2012 Helena Eronen. Huhtikuussa 2012 Eronen kirjoitti Uusi Suomi -sivustolle kolumnin, jossa hän oman myöhemmän ilmoituksen mukaan satiirisesti ehdotti useille eri ryhmille pakollista hihamerkkiä poliisin työn helpottamiseksi. Kirjoitusta paheksuttiin ja perussuomalaisten eduskuntaryhmän puheenjohtaja Pirkko Ruohonen-Lerner piti sitä puoluetta vahingoittavana. Eduskuntaryhmän suosituksesta huolimatta Hirvisaari kieltäytyi erottamasta avustajaansa, minkä seurauksena hänet erotettiin eduskuntaryhmästä 17. huhtikuuta luottamuspulan vuoksi 15. syyskuuta asti. Eronen teki poliisille tutkintapyynnön tavasta, jolla hänen blogikirjoitustaan käsiteltiin "Turun Sanomissa", mutta viranomaiset eivät ottaneet pyyntöä jatkokäsittelyyn. Dosentti Johan Bäckman puolestaan pyysi poliisia selvittämään, syyllistyikö Eronen kirjoituksellaan kiihottamiseen kansanryhmää vastaan. Valtionsyyttäjä Mika Illman ei kuitenkaan katsonut Erosen kirjoituksen täyttäneen kyseisen rikoksen tunnusmerkistöä. Elokuussa 2012 Eronen ilmoitti eroavansa avustajan tehtävästä. Hän kuitenkin jatkoi myöhemmin poliittista toimintaansa muutos 2011 -puolueessa.


title: James Hirvisaari

text: Lokakuussa 2013 tiedotusvälineet kertoivat Hirvisaaren kutsuneen äärioikeistolaisaktivisti Seppo Lehdon vieraakseen eduskuntaan. Vierailun aikana Hirvisaari oli ottanut kuvia Lehdosta tekemässä natsitervehdystä eduskunnan lehtereillä. Kuvia ja videoita tapauksesta levitettiin Lehdon julkisella Facebook-sivulla sekä YouTubessa. Hirvisaari sai tapauksesta huomautuksen eduskunnan puhemieheltä Eero Heinäluomalta ja 4. lokakuuta perussuomalaisten puoluehallitus päätti yksimielisesti erottaa Hirvisaaren puolueen jäsenyydestä.


title: James Hirvisaari

text: Perussuomalaisista erottamisen jälkeen Hirvisaari liittyi muutos 2011 -puolueeseen. Hän perusti yksin muutos 2011 -eduskuntaryhmän ja hänestä tuli puolueen ensimmäinen kansanedustaja. 2015 eduskuntavaaleissa Hirvisaari oli ehdolla muutos 2011:n listalta Uudenmaan vaalipiiristä. Hän sai 1 115 ääntä, eikä tullut valituksi. Kesäkuussa 2015 Hirvisaari muutti pois Asikkalasta ja täten myös erosi Asikkalan valtuustosta.


title: James Hirvisaari

text: Hirvisaari asettuu vuoden 2019 eduskuntavaaleissa uuden puolueisiin sitoutumattoman Reformi-koalition ehdokkaaksi Hämeen vaalipiirissä.


title: James Hirvisaari

text: Heinäkuussa 2010 Hirvisaarta vastaan nostettiin blogikirjoituksen perusteella syyte kiihotuksesta kansanryhmää vastaan. Syyte hylättiin Päijät-Hämeen käräjäoikeudessa marraskuussa 2010, mutta syyttäjä valitti tuomiosta hovioikeuteen. Joulukuussa 2011 Hirvisaari tuomittiin Kouvolan hovioikeudessa kiihottamisesta kansanryhmää vastaan 25 päiväsakkoon Uusi Suomi -verkkosivustolla 4. helmikuuta 2010 julkaistusta kirjoituksesta ”Kikkarapäälle kuonoon”. Oikeuden mukaan kirjoituksessa paneteltiin ja solvattiin muslimeja. Hirvisaaren ryhmätoverit, kansanedustajat Juho Eerola, Jussi Halla-aho ja Olli Immonen maksoivat yhteisesti Hirvisaaren saamat 1 425 euron sakot. Kesäkuussa 2012 Hirvisaari syytti korkeimpia oikeusasteita ja valtakunnansyyttäjänvirastoa "mielenmaailmaltaan poliittisesti korruptoituneiksi".


title: James Hirvisaari

text: Heinäkuussa 2012 huomiota herättivät Hirvisaaren kommentit homoseksuaaleista. Ensin hän luonnehti Facebook-päivityksessään vihreitä ja vasemmistoliittoa ”homopuolueiksi” ja vertasi myöhemmin Hommaforumilla homoutta kehitysvammaan. Hirvisaaren mukaan homous ei hävitä ihmisarvoa eikä yhteiskunnan tule tuomita homoja tai vammaisia. Hirvisaaren kirjoituksista tehtiin kuitenkin tutkintapyyntö viranomaisille. Poliisi katsoi kirjoituksen ylittävän esitutkintakynnyksen, ja tapauksen käsittely siirtyi valtionsyyttäjän harkintaan. Apulaisvaltakunnansyyttäjä päätti kuitenkin esitutkinnan syyskuussa 2012.


title: James Hirvisaari

text:
Joulukuussa 2015 Hirvisaari kirjoitti blogikirjoituksessa, ettei ole pahoillaan turvapaikanhakijoiden vastaanottokeskukseksi suunnitellun hotellin tuhopolttamisesta, ja ilmoitti kannattavansa oman käden oikeutta ja "lopullista kollektiivista ratkaisua" turvapaikanhakija-asioissa, minkä tulkittiin viittaavaan Natsi-Saksan suorittamaan holokaustiin. Poliisi tutki asiaa.
Hirvisaari on soittanut gospel-musiikkia, ja muutti taiteilijanimensä viralliseksi etunimekseen 1990-luvulla. Ammatiltaan Hirvisaari on veturinkuljettaja. Hän on naimisissa kirjailija ja astrologi Merja Hirvisaaren kanssa.


title: Why Would Anyone Believe in God?

text: Why Would Anyone Believe in God? on kognitiivisen uskontotieteen edustajan Justin Barrettin kirja, joka käsittelee ihmisen luontaista taipumusta uskoa Jumalaan ja tämän taipumuksen erilaisia tulkintoja.


title: Why Would Anyone Believe in God?

text: Barrettin vastauksena on, että ihmiset uskovat Jumalaan, koska ihmismieli on rakennettu niin, että se luonnostaan tuottaa uskon Jumalaan. Barrettin mielestä usko Jumalaan on lähes väistämätön seuraus siitä, miten ihmismieli on rakennettu.


title: Why Would Anyone Believe in God?

text: Barrettin mukaan "usko Jumalaan on lähes väistämätön seuraus siitä, miten mielemme on rakennettu. Suurin osa uskomuksistamme on seurausta sellaisten mielen työkalujen toiminnasta, jotka ovat tietoisuutemme alapuolella. Se, mitä tietoisesti uskomme, on suureksi osaksi näiden tiedostamattomien uskomusten tuotosta." Hän kirjoittaa edelleen, että "usko jumaliin sopii hyvin yhteen näiden automaattisten olettamusten kanssa; usko kaikkitietävään, kaikkivaltiaaseen Jumalaan sopii vielä paremmin yhteen kyseisten olettamusten kanssa."


title: Jacob Chronander

text: Jacob Persson Chronander (n. 1620 Skara, Länsi-Götanmaa – 20. huhtikuuta 1694 Visby, Gotlanti) oli ruotsalainen Turun akatemiassa opiskellut tuomari, joka tunnetaan kahdesta Turussa kirjoittamastaan ylioppilaskomediasta, jotka olivat Suomen ensimmäiset tunnetut näytelmät.


title: Jacob Chronander

text: Chronander kävi Skaran lukiota ja pääsi ylioppilaaksi Turussa 1643. Hän opiskeli Turun akatemiassa valmistuen lakitieteen lisensiaatiksi 1651. Chronander toimi myöhemmin oikeushallintomiehenä Pommerissa, Gotlannin kihlakunnan tuomarina 1660–1689 sekä Gotlannin eteläisen kihlakunnan tuomarina 1692–1694. Hän oli myös Visbyn kaupungin pormestarina 1661–1667.


title: Jacob Chronander

text: Chronander kirjoitti Turussa ollessaan kaksi ylioppilaskomediaa "Surge eller Flijt och oflitighetz Skodespegel, författar vthi Een lustigh Comoedie" (1647) ja "Bele-Snack eller een Ny Comoedia, Innehållandes om Gifftermåhl och Frijerij åthskilleliga Lustige Discurser och Domar" (1649). Chronanderin Surge-näytelmä esitettiin Turussa 1647 maisteripromootion kunniaksi, ja Chronander esitti itse siinä Circeius-nimistä laiskaa ylioppilasta.


title: Jacob Chronander

text: Chronander oli naimisissa Turun hovioikeuden asessorin Petrus Laurenti Vigelius Ekenbergin tyttären Anna Ekenbergin kanssa.


title: Jousikvartetto nro 13 (Šostakovitš)

text: Dmitri Šostakovitš sävelsi kolmattatoista jousikvartettoaan b-mollissa (op. 138) vuosina 1969–1970 ortopedisellä klinikalla vietettyjen hoitojaksojen välissä. Hän kärsi tuohon aikaan poliosta, joka rampautti hänen oikean kätensä. Pian sävellystyön valmistuttua hän sai myös useita sydänkohtauksia. Beethoven-kvartetti kantaesitti synkän teoksen joulukuussa 1970.


title: Jousikvartetto nro 13 (Šostakovitš)

text: Jousikvartetto koostuu vain yhdestä, mutta pitkästä osasta (Adagio – Doppio movimento – Tempo primo), jonka avaa alttoviulun eleginen teema. Teos on omistettu alttoviulisti Vadim Borisovskille.


title: Robert Lavonius

text: Robert Johannes Lavonius (16. joulukuuta 1879 Helsinki – 2. tammikuuta 1967 Helsinki) oli suomalainen liikemies ja vuorineuvos. Lavonius oli toimitusjohtaja Tampereen Pellava- ja Rauta-Teollisuus Oy:ssä, Kone- ja Siltarakennus Oy:ssä, Oy Hietalahdessa, Crichton-Vulcan Oy:ssä ja vuoteen 1955 Teijon Tehtaat Oy:ssä.


title: Robert Lavonius

text: Hän oli Magnus Lavoniuksen veli.


title: Ikeya–Murakami

text: Ikeya-Murakami, virallisesti C/2010 V1 (Ikeya-Murakami), on pitkäjaksoinen komeetta, jonka löysivät japanilaiset Kaoru Ikeya ja Skigeki Murakami toisistaan riippumatta 3. marraskuuta 2010.. Komeetta löytyi täysin visuaalihavaintojen avulla, mikä on varsin harvinaista nykyisin.


title: Ikeya–Murakami

text: Alustavien arvioiden mukaan komeetta saavutti perihelin 18. lokakuuta 2010, jolloin se oli 1,7 AU:n etäisyydellä Auringosta


title: Ikeya–Murakami

text: Löytyessään komeetta oli 8. magnitudin kohde, mutta pian löytymisensä jälkeen komeetan komassa havaittiin nopeita muutoksia, jotka muistuttavat jossain määrin komeetta 17P/Holmesin purkausta vuonna 2007.


title: Simo Heiskanen

text: Simo Heiskanen (s. 1969) on espoolaisen Tanssiteatteri Glims & Glomsin toinen perustajajäsen ja taiteellinen johtaja yhdessä puolisonsa Tuomo Railon kanssa. Hän on koreografi ja tanssija, mutta on suunnitellut ja säveltänyt myös äänimaiseman tai musiikin useisiin tanssiteoksiin.


title: Simo Heiskanen

text: Heiskanen opiskeli Teatterikorkeakoulun tanssitaiteen laitoksella vuosina 1990–1995. Hän on työskennellyt muun muassa Aurinkobaletissa, Helsingin Kaupunginteatterissa, Suomen Kansallisteatterissa ja Svenska Teaternissa.


title: Simo Heiskanen

text: Heiskanen on saanut taiteilija-apurahaa yksivuotisesti vuosina 1999, 2003 ja 2004 sekä kolmivuotisesti 2005–2007.


title: Jasperin rautatieasema

text: Jasperin rautatieasema on rautatieliikennepaikka Jasperin taajamassa, Albertan provinssissa Kanadassa. Se sijaitsee Canadian National Railwayn omistamalla mantereen idästä länteen ylittävällä radalla, noin 866 kilometriä Vancouverista itään. Asemalla pysähtyy VIA Railin The Canadian -juna, ja se on saman yhtiön Prince Rupertista tulevan Skeena-junan pääteasema. Jasperin asema toimii myös pääteasemana Rocky Mountaineer -rautatieyhtiön turistijunille Rainforest to Gold Rush ja Journey through the Clouds.


title: Jasperin rautatieasema

text: Vuonna 1911 Grand Trunk Pacific Railwayn mantereen ylitse rakentama rautatielinja saavutti alueen ja yhtiö perusti Fitzhughin rautatieaseman, joka nimettiin Grand Trunk Pacific Railwayn johtajan mukaan. Fitzhugh nimettiin vuonna 1913 uudelleen alueella aikaisemmin sijainneen turkiskauppa-aseman mukaan Jasperiksi.


title: Jasperin rautatieasema

text: Jasperin asemalla sijaitsi vuoden 2009 huhtikuuhun saakka korpinpäinen toteemipaalu. Toteemipaalu veistettiin vuosien 1870–1880 välillä Kuningatar Charlotten saarilla sijaitsevassa Massetin kylässä. Rautatieyhtiö hankki toteemipaalun omistukseensa vuonna 1915 ja kuljetti sen rautateitse Jasperiin turistinähtävyydeksi. Toteemipaalu on veistetty jättituijasta ja oli aluksi perinteiden mukaisesti maalaamaton. Jasperin rautatieasemalla sijainnut toteemipaalu on kuitenkin turistien miellyttämiseksi vastoin perinteitä maalattu useampaan otteeseen kirkkailla väreillä. Vuonna 2008 todettiin toteemipaalun lahonneen korjauskelvottomaksi ja se varastoitiin turvallisuussyistä. Suunnitelmissa on palauttaa paalu takaisin Massetin kylään, jossa se alun perin veistettiin, ja korvata se uudella paalulla, joka veistettäisiin samalla alueella.


title: Jasperin rautatieasema

text: Alkuperäinen asemarakennus tuhoutui tulipalossa talvella 1924–1925. Nykyinen asemarakennus valmistui vuonna 1926. Jasperin rautatieasema määriteltiin historialliseksi rauatieasemaksi 1992.


title: Kapintäplätikka

text: Kapintäplätikka ("Campethera notata") on eteläafrikkalainen tikka. Sen esiintymisalue käsittää Etelä-Afrikan eteläosan Swellendamin alueelta Natalin eteläkolkkaan. Martin Lichtenstein kuvaili lajin holotyypin Etelä-Afrikan eteläosasta vuonna 1823.


title: Samuel Clason

text: Samuel ”Sam” Clason (23. kesäkuuta 1867 Uppsala - 19. joulukuuta 1925 Tukholma) oli ruotsalainen historioitsija ja poliitikko.


title: Samuel Clason

text: Hän oli professori Edward Clasonin och Clara Ulffin poika, joka meni naimisiin Elin Sebardtin kanssa 1895.


title: Samuel Clason

text: Clason aloitti opintonsa Uppsalan yliopistossa 1884, ja vuonna 1887 hänestä tuli filosofian kandidaatti. Vuonna 1895 hänestä tuli filosofian tohtori. Clasonista tuli historian professori Lundin yliopostossa 1904 vuoteen 1916, jolloin hänestä tuli Riksarkivetin arkistonhoitaja ("riksarkivarie").


title: Samuel Clason

text: Poliittisen uransa hän aloitti ensimmäisessä kamarissa 1907, missä hän istui kuoleman päiviinsä saakka. Hän oli oikeistomies, kansallismielinen ja uskovainen, ja oli Ernst Tryggerin hallituksen kirkkoministeri ("ecklesiastikminister"). Hän oli myös mukana perustamassa "Riksföreningen för svenskhetens bevarande i utlandet" vuonna 1908.


title: Juovatäplätikka

text: Juovatäplätikka ("Campethera mombassica") on itäafrikkalainen tikka. Sen esiintymisalue ulottuu eteläisestä Somaliasta Kenian rannikkoa pitkin Tansanian koillisosiin. Gustav Adolf Fischer ja Anton Reichenow kuvailivat lajin holotyypin Mombasasta vuonna 1884.


title: Guineantäplätikka

text: Guineantäplätikka ("Campethera maculosa") on länsiafrikkalainen tikka. Sen esiintymisalue ulottuu Senegalista ja Guinea-Bissaun länsiosista rannikkoa pitkin Ghanaan. Sisämaassa sitä tavataan muun muassa Mount Nimballa Liberiassa. Achille Valenciennes kuvaili lajin holotyypin Senegalista vuonna 1826.


title: Erik Palmstierna

text: Erik "Kule" Palmstierna (10. marraskuuta 1877 Tukholma - 22. lokakuuta 1959 Firenze), oli ruotsalainen vapaaherra, meriupseeri, diplomaatti ja poliitikko.


title: Erik Palmstierna

text: Palmstierna oli diplomaatti Carl Fredrik Palmstiernan poika. Hänellä itsellään oli kaksi poikaa, Kule Palmstierna ja historioitsija Carl-Fredrik Palmstierna, sekä tytär, Margareta de Seynes.


title: Erik Palmstierna

text: Erik Palmstierna istui toisessa kamarissa 1909-1920. Vuoteen 1911 hän kuului liberaaliseen puolueeseen, mutta liittyi sen jälkeen sosialidemokraattiseen puolueeseen. Eduskunnassa hän vaikutti Ruotsin sosiaalikysymyksiin, mutta vaikutti myös maan puoluettomuuden vakinnuttamiseksi. Hän kuului myös niihin ruotsalaisiin, jotka halusivat liittää Ahvenanmaan Ruotsiin.


title: Erik Palmstierna

text: Koska hän oli vapaaherra, häntä kutsuttiin ""Punaiseksi paroniksi"" ("Röde baronen"). Vuosina 1917-20 hän oli Nils Edénin hallituksen meriministeri, vuonna 1920 ulkoministeri ja vuosina 1920-37 diplomaatti Lontoossa.


title: Erik Palmstierna

text: Palmstierna on haudattu Firenzen protestanttiselle hautausmaalle.


title: Tuomo Railo

text: Tuomo Railo (s. 1967) on espoolaisen Tanssiteatteri Glims & Glomsin perustajajäsen ja taiteellinen johtaja yhdessä puolisonsa Simo Heiskasen kanssa.


title: Tuomo Railo

text: Railo valmistui Suomen kansallisoopperan balettioppilaitoksesta vuonna 1987 ja on sen jälkeen työskennellyt tanssijana ja koreografina muun muassa Suomen Kansallibaletissa, Helsinki Dance Companyssa ja Tanssiteatteri Raatikossa. Railo on tehnyt koreografioita tanssiteattereille, tilausteoksia festivaaleille, televisioon, puheteattereille Suomessa ja ulkomailla. Railo on toiminut myös koreografian ja tanssijantyön opettajana, tuottajana sekä näyttelijänä.


title: Tuomo Railo

text: Yhteiskunnalliseti aktiivisen Railon luottamustehtäviin kuuluu mm. asiantuntijajäsenyys Taiteen edistämiskeskuksen (Taike) Esittävien taiteiden toimikunnassa kaksivuotiskaudella 2015-16. Vuosina 2013 ja 2014 Railo kuului valtion sirkus- ja tanssitaidetoimikuntaan. Tuomo Railo on yksi Tanssin Talo ry:n perustajajäsenistä ja kuulunut yhdistyksen hallitukseen perustamisvuodesta (2010) lähtien.


title: Tuomo Railo

text: Vuonna 2010 hän muun muassa lahjoitti sata akvarellia tukeakseen Espoon vihreiden eduskuntavaalikampanjaa.


title: Tuomo Railo

text: Railolle on myönnetty valtion kolmivuotinen taiteilija-apuraha vuosille 1996–1999 ja viisivuotinen apuraha vuosille 2000–2004 ja 2006–2010.


title: Neptunuksen renkaat

text: Neptunuksen renkaat koostuvat pääasiassa viidestä päärenkaasta, jotka avaruusluotain Voyager 2 löysi vuonna 1989. Tiheydeltään ne ovat verrattavissa paljon suurempiin mutta vähemmän tiheisiin Saturnuksen päärenkaisiin. Muuten Neptunuksen renkaat ovat pölyiset ja huomaamattomat. Ne muistuttavat läheisesti Jupiterin renkaita.


title: Neptunuksen renkaat

text: Neptunuksen päärenkaat nimettiin viiden historiallisen tähtitieteilijän mukaan, jotka vaikuttivat Neptunuksen löytämiseen vuonna 1846: Gallen, Le Verrierin, Lassellin, Aragon ja Adamsin. Neptunuksella on myös jonkin verran nimeämättömiä renkaita kuunsa Galatean kiertoradan läheisyydessä. Muut kuut, Naiad, Thalassa ja Despina kiertävät vapaassa tilassa renkaiden välissä.


title: Neptunuksen renkaat

text: Neptunuksen renkaat koostuvat erittäin pimeästä materiaalista, joka on luultavasti orgaanista yhdistettä kuten Uranuksen renkaissa. Pölyn osuus renkaissa (20–70 %) on korkea, ja renkaiden optinen syvyys on keskiarvoa pienempi, vähemmän kuin 0,1. Adams -renkaalla on viisi kaarta, joiden nimiksi on annettu Fraternité, Égalité 1 ja 2, Liberté, ja Courage. Kaaret pysyvät suunnilleen omilla paikoillaan ja ovat muuttuneet vain hieman löytämisestään asti. Kuitenkin niiden vakaus liittyy luultavasti sisemmän kuun, Galatean, liikerataan.


title: Neptunuksen renkaat

text: Ensimmäisen havainnon Neptunuksen renkaista teki William Lassell, Neptunuksen suurimman kuun Tritonin löytäjä vuonna 1846. Hän ilmoitti nähneensä renkaan planeetan ympärillä. Hänen havaintoaan ei kuitenkaan koskaan varmistettu, ja sen ajateltiin olevan vain teoria. Ensimmäinen varmistettu renkaiden löytö tehtiin vuonna 1968, vaikka tulosta ei huomioitu ennen vuotta 1977, jolloin Uranuksen renkaat löydettiin. Pian Uranuksen renkaiden löytämisen jälkeen Villanovan yliopiston ryhmä alkoi etsiä Neptunuksen renkaita. Varmistettuja löytöjä ei kuitenkaan tapahtunut. Myöhemmin, kun Voyager ohitti Neptunuksen, sen renkaat kuvattiin.


title: Neptunuksen renkaat

text: 1980-luvulla huomattavat löydöt koskivat useammin Uranusta kuin Neptunusta, sillä Uranus oli siihen aikaan helpommin havaittavissa. Myös Neptunuksen seuraavan tähdenpeiton aikaan 12. syyskuuta 1983 tehtiin mahdollisia havaintoja renkaista. Kuitenkin Maasta tehdyt havainnot olivat sekavia. Kuutena seuraavana vuonna tehtiin kuitenkin 50 muuta havaintoa, joiden tulokset olivat positiivisia. Tiedettiin, että Neptunuksella oli renkaat, mutta renkaista ei tiedetty lähes mitään. Voyager 2 ohitti planeetan vuonna 1989 ja otti lisää kuvia renkaista. Tämän jälkeen Maasta aiemmin tehdyt havainnot verrattiin Voyager 2:n ottamiin kuviin, ja renkaiden koostumuksesta saatiin parempi käsitys.


title: Neptunuksen renkaat

text: Voyagerin ohituksen jälkeen Hubble-avaruusteleskooppi ja Maassa olevat teleskoopit ovat tutkineet Neptunuksen kirkkaimpia renkaita, Adamsia ja Le Verrieriä. Ne eivät kuitenkaan näy hyvin edes teleskooppien avulla. Heikoimmat renkaat ovat edelleen liian näkymättömiä tutkittavaksi.


title: Neptunuksen renkaat

text: Neptunuksella on viisi havaittavaa rengasta, jotka ovat planeetasta poispäin Galle, Le Verrier, Lassell, Arago ja Adams. Neptunusta kiertää silti luultavasti kevyttä ja vaikeasti havaittavaa materiaalia Le Verrier- ja Galle- renkaiden välissä, ja mahdollisesti myös kauempana. Kolme Neptunuksen renkaista ovat ohuita, paksuudeltaan vain 100 kilometriä tai vähemmän, mutta Gallen ja Lassellin paksuus voi olla jopa 2,000-5,000 km. Neljä pientä Neptunuksen kuuta kiertävät planeettaa renkaiden sisällä: Naiad ja Thalassa Gallen ja Le Verrierin välissä, Despina Le Verrierin lähellä ja Galatea Adamsin lähellä.


title: Neptunuksen renkaat

text: Neptunuksen renkaissa on suuri määrä mikrometriluokan pölyä: pölyn määrällinen osuus on 20–70 prosentin välillä.. Tässä suhteessa Neptunuksen renkaat ovat hyvin samanlaiset kuin Jupiterin, joissa pölyn osuus on 50–100 %, ja hyvin erilaiset kuin Saturnuksen ja Uranuksen renkaat, joissa pölyn osuus on alle 0,1 prosenttia. Neptunuksen renkaiden hiukkaset ovat pimeää materiaa; mahdollisesti sekoitus jäätä ja säteilypohjaista ainetta. Renkaat ovat väriltään punertavia, ja niiden albedot ovat samanlaisia kuin Uranuksen renkaiden hiukkasilla ja Neptunuksen sisemmillä kuilla. Renkaat ovat niin ohuita, ettei niitä voi nähdä paljain silmin. Sekä Neptunuksen että Jupiterin renkaat ovat erittäin vaikeasti havaittavia.


title: Neptunuksen renkaat

text: Neptunuksen, kuten Uranuksenkin, renkaat ovat luultavasti melko nuoria; niiden ikä on vähemmän kuin Aurinkokunnan ikä. Kumpienkin planeettojen renkaat ovat lisäksi luultavasti tuhoutuneiden sisempien kuiden jäänteitä.


title: Neptunuksen renkaat

text: Neptunuksen sisin rengas on nimeltään Galle. Se on nimetty Johann Gottfried Gallen, ensimmäisen ihmisen joka näki Neptunuksen teleskoopin läpi mukaan. Se on noin 2 000 km leveä ja kiertää planeettaa 41 000-43 000 kilometrin päässä. Se on ohut rengas, jonka optinen näkyvyys on noin 10–4. Pölyn osuus tässä renkaassa on arvioitu olevan 40–70 %.


title: Neptunuksen renkaat

text: Seuraava rengas on nimeltään Le Verrier. Se on nimetty Urbain Le Verrierin, joka arvioi Neptunuksen sijainnin vuonna 1846 mukaan. Sen kiertoradan säde on noin 53 200 km, ja sen leveys on noin 113 km. Sen optinen näkyvyys on 0,0062 ± 0,0015. Pölyn osuus tässä renkaassa on myös 40–70 %. Pieni Neptunuksen kuu Despina kiertää planeettaa 52,526 kilometrin päässä, mikä on luultavasti vaikuttanut renkaan muotoutumiseen.


title: Neptunuksen renkaat

text: Lassellin rengas on keskimmäinen Neptunuksen renkaista. Se on nimetty William Lassellin, englantilaisen tähtitieteilijän joka löysi Neptunuksen suurimman kuun Tritonin, mukaan. Rengas on hyvin ohut, ja se kiertää planeettaa Le Verrierin ja Aragon renkaiden väliin sijoittuvalla alueella. Sen optinen näkyvyys on 10–4. Pölyn osuus renkaassa on 20–40 %.


title: Neptunuksen renkaat

text:
Lähellä Lassellin renkaan ulkoreunaa on hyvin ohut ja vaikeasti havaittava rengas, joka kiertää Neptunusta 57 200 kilometrin päässä ja on vähemmän kuin 100 km leveä. Jotkut tieteilijät kutsuvat aluetta Aragon renkaaksi François Aragon, ranskalaisen matemaatikon, fyysikon, tähtitieteilijän ja poliitikon mukaan. Kuitenkaan monissa julkaisuissa Aragon rengasta ei edes mainita.
Adamsin rengas, jonka kiertoradan säde on noin 63 930 kilometriä, on Neptunuksen uloin ja tutkituin rengas. Se on nimetty John Couch Adamsin, joka arvioi Neptunuksen sijainnin heti Le Verrierin jälkeen, mukaan. Rengas on kapea, hieman eksentrinen ja inkoitinut, ja sen keskimääräinen paksuus on 35 km. Renkaan optinen tiheys on noin 0,011 ± 0,003. Pölyn osuus renkaassa on 20–40 % ja arvioidusti pienempi kuin missään muussa renkaassa. Neptunuksen pieni kuu Galatea kiertää planeettaa Adamsin renkaan sisällä 61 953 kilometrin päässä planeetasta. Se on vaikuttanut renkaan muodostumiseen.


title: Neptunuksen renkaat

text: Renkaita tutkittiin tarkasti, kun "Voyager 2" ohitti Neptunuksen elokuussa 1989. Luotaimen ottamista kuvista kerättiin tietoa ja sitä verrattiin aiemmin tehtyihin havaintoihin. Voyager 2 kuvasi renkaat erilaisissa suhteissa Aurinkoon. Tämän takia ossa kuvista valonlähde oli takana, osassa sivussa ja osassa edessäpäin.. Tutkimus johti Neptunuksen kuuden sisimmän kuun sekä Adamsin renkaan löytämiseen.


title: Kalle Kauppi (jalkapalloilija)

text: Kalle Kauppi (s. 6. toukokuuta 1992 Paimio) on suomalainen jalkapalloilija, joka edustaa Veikkausliigassa pelaavaa FC Inter Turkua. Hän on pelipaikaltaan puolustava keskikenttäpelaaja. Kauppi pelasi ensimmäisen Veikkausliiga-ottelunsa 9. heinäkuuta 2010 FC Honkaa vastaan ja teki ensimmäisen maalinsa huhtikuussa 2012 vierasottelussa FC Lahtea vastaan.


title: Kalle Kauppi (jalkapalloilija)

text: Kauppi on pelannut Suomen ikäkausimaajoukkueissa viisi nuorten ja 31 poikien maaottelua.


title: Felix Åkerlund

text: Felix Åkerlund (s. 12. helmikuuta 1990) on suomalainen jalkapalloilija, joka pelaa Veikkausliigaa FC Interin joukkueessa. Interiin hän siirtyi toisesta turkulaisjoukkueesta, ÅIFK:sta, vuonna 2006. Åkerlundin pelipaikka on joko keskikentän keskellä tai laidassa. Hän on debytoinut Veikkausliigassa 17. lokakuuta 2009 ottelussa FC Lahtea vastaan. Hän on myös pelannut otteluita Suomen poikamaajoukkueissa.


title: Felix Åkerlund

text: Pelaaja FC Interin kotisivuilla


title: Angry Again

text: Angry Again on yhdysvaltalaisen heavy metal -yhtye Megadethin single, joka julkaistiin 8. kesäkuuta 1993. Kappaleen on kirjoittanut yhtyeen laulajakitaristi Dave Mustaine, ja se levytettiin Arnold Schwarzeneggerin tähdittämän satiirisen toimintaelokuvan, "Last Action Heron" soundtrackille ja se on myös mukana elokuvassa itsessään.


title: Angry Again

text: Angry Again ei ole koskaan ilmestynyt yhdelläkään Megadethin studioalbumilla, mutta vuonna 1995 se oli mukana yhtyeen kokoelma-EP "Hidden Treasuresilla". Kappale oli kaupallinen menestys, ja se saavutti myös hyviä listasijoituksia. Yhtye oli myös ehdolla kappaleellaan Grammy-palkintoon kategoriassa "Best Metal Perfomance" vuoden 1993 Grammy-palkintogaalassa. Kappaleesta nousi varsin suosittu yhtyeen kuuntelijoiden keskuudessa, ja yhtye soittaakin sitä vielä nykypäivänäkin konserteissaan.


title: Angry Again

text: Yhtyeen laulajakitaristi Dave Mustaine kirjoitti kappaleen puoliunessa kuunnellessaan The Clash -yhtyeen "Should I Stay or Should I Go" -kappaletta. Hän oli kappaleen kirjoittamisen aikoihin juuri päässyt pois vieroituksesta, ja se nauhoitettiin "Countdown to Extinction" -albumin kiertueen aikana, ja sen piti alun perin olla mukana albumilla, mutta se päätettiin lopulta jättää pois. Huumeongelmiensa kanssa tuolloin painiskellut Mustaine kertoi olleensa kappaleen nimen mukaisesti vihainen kirjoittaessaan kappaleen sanoja, ja hänen ongelmansa stressin ja vihan kanssa kulminoituivatkin kappaleen otsikkoon.


title: Angry Again

text: Huolimatta siitä, että kappale oli jätetty pois Countdown to Extinctionilta, se määrättiin julkaistavaksi Arnold Schwarzeneggerin tähdittämän ja John McTiernanin ohjaaman "Last Action Hero" -elokuvan soundtrackilla. 85 miljoonan Yhdysvaltain dollarin tuotantobudjetilla, edellisvuonna "Terminator 2 – Tuomion päivä" -kassamagneettielokuvalla huippukuuluisuuteen nousseella pääosannäyttelijällä ja muun muassa menestyselokuvilla "Die Hard – vain kuolleen ruumiini yli", "Predator" ja "Punaisen lokakuun metsästys" kuuluisuuteen nousseella ohjaajalla oli elokuvalla kovat odotukset. Teatterilevityksessä elokuva osoittautui kuitenkin taloudellisesti pettymykseksi, ja se tuotti maailmanlaajuisesti vain 137 298 498 Yhdysvaltain dollaria. Kriitikoiden keskuudessa kuivan vastaanoton saanut elokuva on myöhemmin kuitenkin noussut lähes kulttiklassikon maineeseen.


title: Angry Again

text: Vaikka taloudellinen epäonnistuminen varjosti elokuvaa, oli sen soundtrack-levy erittäin menestyksekäs. AC/DC:n "Big Gunin", Alice in Chainsin "What The Hell Have In" sekä muiden menestyskartiin kuuluvien esiintyjien tekemien menestyksekkäiden kappaleiden johdosta se oli yksi vuoden suosituimpia elokuva-aiheisia levyjulkaisuja.


title: Angry Again

text: "Last Action Heron" soundtrack-albumi sai kriitikoiden keskuudessa hyviä arvosteluja, ja Angry Again tienasi yhtyeelle sen historian neljännen Grammy-ehdokkuuden kategoriassa Best Metal Perfomance vuonna 1993. Ehdolla samaiseen palkintoon olivat kuitenkin kovat kilpailijat, nimittäin Iron Maiden kappaleellaan Fear of the Dark, Suicidal Tendencies kappaleella Institutionalized sekä White Zombie kappaleellaan Thunder Kiss '65. Voiton vei kuitenkin Ozzy Osbourne, kappaleella I Don’t Want to Change the World.


title: I SS-panssariarmeijakunta

text: I SS-panssariarmeijakunta Leibstandarte SS Adolf Hitler () oli Waffen-SS:n armeijakunta toisessa maailmansodassa heinäkuusta 1943 toukokuuhun 1945, ja siihen kuuluivat 1. SS-panssaridivisioona Leibstandarte SS Adolf Hitler, 12. SS-panssaridivisioona Hitlerjugend ja 101. raskas SS-panssarivaunupataljoona sekä muita joukko-osastoja. Armeijakunnalla oli siihen kuuluneen 1. SS-divisioonan mukainen kunnianimitys Leibstandarte Adolf Hitler.


title: I SS-panssariarmeijakunta

text: Armeijakunnan esikunta perustettiin 27. heinäkuuta 1943 Berliinissä ja sen armeijakuntajoukot koulutuskeskus Berverloossa ().


title: I SS-panssariarmeijakunta

text: Armeijakunta liitettiin joulukuussa 1943 armeijaryhmä C:n 14. armeijaan Italian pohjoisosiin. Se siirrettiin Ranskaan tammikuussa 1944 armeijaryhmä D:n reserviksi, mistä armeijakunta siirrettiin edelleen kesäkuussa Normandiaan armeijaryhmä B:n 7. armeijaan torjumaan liittoutuneiden maihinnousua.


title: I SS-panssariarmeijakunta

text: Armeijakunta taisteli Ranskassa syyskuulle, jolloin se Eifelissä. Se osallistui Ardennien taisteluun vuoden vaihteessa 1944-1945, minkä jälkeen armeijakunta vedettiin Saksaan. Huhtikuussa armeijakunta oli Unkarissa osana Etelän armeijaryhmän 6. panssariarmeijaa, jonka mukana se vetäytyi Ostmarkiin (Itävaltaan). Armeijakunta antautui Saksan antauduttua toukokuussa.


title: I SS-panssariarmeijakunta

text: Armeijakunnankomentajina olivat:


title: Intiantikka

text: Intiantikka ("Chrysocolaptes festivus") on eteläaasialainen tikka. Sen esiintymisalue käsittää lähes koko Intian itärannikkoa lukuun ottamatta, sekä Nepalin lounaisosan ja Sri Lankan pohjois- ja eteläosan. Lajista tunnetaan kaksi alalajia. Pieter Boddaert kuvaili lajin holotyypin Goasta vuonna 1783.


title: Punaselkätikka

text: Punaselkätikka ("Chrysocolaptes lucidus") on eteläaasialainen tikka. Sen esiintymisalue ulottuu Intiasta eteläiseen Kiinaan, Indokiinaan, Thaimaahan, Sri Lankaan, Indonesiaan ja Filippiineille. Lajista tunnetaan 13 alalajia. Giovanni Antonio Scopoli kuvaili lajin holotyypin Filippiinien Mindanaolta vuonna 1786.


title: McLibel-oikeudenkäynti

text: McLibel-oikeudenkäynti (, myös nimillä McDonald's Restaurants v Morris & Steel ja McDonald's Corporation, McDonald's Restaurants Limited v Helen Marie Steel and David Morris [1997 EWHC QB 366]) oli vuosina 1990–2005 käyty oikeudenkäynti pikaruokayhtiö McDonald'sin ja kahden Lontoon Greenpeacen aktivistin, Helen Steelin ja Dave Morrisin välillä. Oikeudenkäynnin syynä oli Lontoon Greenpeacen vuonna 1986 julkaisema lentolehtinen, jossa McDonald'sia kritisoitiin muun muassa sademetsien hävittämisestä, kolmannen maailman köyhdyttämisestä, sen ruokien epäterveellisyydestä ja jätteiden tuotannosta. Koska Steel ja Morris eivät pyytäneet McDonald'silta julkisesti anteeksi lentolehtisen sisältöä, haastoi yhtiö heidät oikeuteen. Oikeudenkäynti kesti yhteensä 313 päivää ja on edelleenkin Ison-Britannian kaikkien aikojen pisin oikeudenkäynti.


title: McLibel-oikeudenkäynti

text: Vaikka McDonald's virallisesti voittikin oikeudenkäynnin, oli se valtava tappio yhtiön imagolle. Oikeudenkäynnin seurauksena oikeus vahvisti joidenkin McDonald'sia koskevien väitteiden, muun muassa lapsiin kohdistuvan mainonnan ja eläinten julman kohtelun, olevan totta ja yhtiötä vastaan järjestettiinkin oikeudenkäyntien jälkeen useita mielenosoituksia.


title: McLibel-oikeudenkäynti

text: Alkuvuonna 1986 Lontoon Greenpeace alkoi levittää "What's Wrong with McDonald's" () -lentolehtisiä, joissa kritisoitiin rajusti McDonald'sia. Lentolehtisessä väitettiin muun muassa, että McDonald's oli syyllinen kehitysmaiden köyhyyteen, tuhonnut sademetsiä, kohdellut karjaansa julmasti, tuottanut suuret määrät jätettä, myynyt epäterveellisiä (rasvassa paistettuja) ruokia, syyllistynyt työntekijöidensä huonoon kohteluun (niin sanotut McDuuni-työpaikat) sekä käyttänyt lapsiin kohdistuvaa ”riistomainontaa".


title: McLibel-oikeudenkäynti

text: Kesäkuussa 2013 paljastui, että yksi lentolehtisen kirjoittajista oli Lontoon poliisin salaisen Special Demonstration Squad -ryhmän soluttautuja. "Bob Robinson", oikealta nimeltään Bob Lambert, oli noin viiden vuoden ajan soluttautuneena London Greenpeaceen ja osallistui järjestössä ollessaan myös kuuluisan lentolehtisen kirjoittamiseen.


title: McLibel-oikeudenkäynti

text: Syyskuussa 1990 McDonald's jätti viidelle Lontoon Greenpeacen aktivistille herjaushaasteen lentolehtisen takia. Näistä kolme pyysi anteeksi, ja heidän kohdallaan syytteistä luovuttiin. Jäljelle jääneet kaksi, puutarhuri Helen Steel ja entinen postivirkailija Dave Morris, päättivät kuitenkin olla pyytämättä yhtiöltä julkisesti anteeksi, joten McDonald's vei asian oikeuteen saakka.


title: McLibel-oikeudenkäynti

text: Ennen McLibeliä McDonald's oli jo haastanut useita muita yhtiötä kritisoivia henkilöitä ja järjestöjä oikeuteen. Esimerkiksi vuonna 1987, muutama vuosi ennen McLibel-oikeudenkäyntien alkamista, McDonald's haastoi oikeuteen kaksi toimittajaa, Steven Percyn ja Harriet Lambin, jotka olivat tehneet Britanniassa ilmestyvälle The Guardian -lehdelle McDonald'sin työoloja kritisoivan kirjoituksen. Yhtiöllä oli myös yksi oikeustapaus Suomessa, kun se vaati oikeustoimien uhalla punk-yhtye Shitter Limitediä poistamaan myynnistä levynsä "Syö paskaa" (1993), jonka kannessa oli yhtiön maskotin Ronald McDonaldin kuva. Albumin tuottaja päätti suostua vaatimukseen ja veti levyt pois myynnistä.


title: McLibel-oikeudenkäynti

text: Kun Morris ja Steel kieltäytyivät esittämästä McDonald'sille julkista anteeksipyyntöä, yhtiö haastoi heidät oikeuteen. McDonald's palkkasi oikeudenkäyntiä varten kalliin lakimiesarmeijan, johon kuului muun muassa Richard Rampton. Britanniassa ei tuolloin ollut mahdollista saada kunnianloukkauksia koskevissa oikeudenkäynneissä kahden tunnin neuvontaa lukuun ottamatta lainkaan oikeusapua, joten Morris ja Steel joutuivat itse maksamaan oikeudenkäyntikulunsa. Seurauksena oli 313 päivän mittainen oikeudenkäynti, jonka aikana Steel ja Morris perustelivat lentolehtisen väitteitä McDonald'sin toimitavoista tukenaan erilaisia ravitsemus- ja ympäristöasiantuntijoita. Oikeudenkäynnin aikana kuultiin yhteensä 180 todistajaa, joihin kuului muun muassa 30 McDonald'sin entistä työntekijää. Yksi todistajista oli Alan Beech, joka toimi Heathrow'n lentoaseman McDonald'sissa pari vuotta ennen oikeudenkäynnin alkua. Beechin lausunnon mukaan McDonald's muun muassa painosti työntekijöitä työskentelemään myöhään yöllä ja teetti ylipitkiä työvuoroja liian vähillä työntekijöillä. Median alettua kiinnostua oikeudenkäynnistä McDonald's alkoi huhti-toukokuussa 1994 jakaa Ison-Britannian ravintoloidensa luona lentolehtistä, jossa yhtiö selitti oikeudenkäyntiä asiakkailleen. McDonald's totesi lentolehtisessä muun muassa, että sen tarkoitus ei ollut rajoittaa sananvapautta, vaan "estää ihmisiä kertomasta valheita". Morris ja Steel haastoivat lentolehtisen takia puolestaan McDonald'sin oikeuteen heidän loukkaamisestaan. Kesäkuussa 1995 McDonald's tarjosi Steelille ja Morrisille sopimusta, jossa yhtiö lahjoittaisi rahaa näiden valitsemalle hyväntekeväisyyskohteella, jos he lopettaisivat yhtiön julkisen arvostelun. Steel ja Morris kuitenkin hylkäsivät tarjouksen. Tässä vaiheessa oikeudenkäynnistä oli jo muodostunut suuri mediatapahtuma.


title: McLibel-oikeudenkäynti

text: 19. kesäkuuta 1997 oikeudenkäyntiä johtanut tuomari Rodger Bell julisti tapauksesta tuomion. Bell luki kahden tunnin mittaisen yhteenvedon yhteensä yli tuhatsivuisesta päätöksestä. Tuomarin mukaan useimmat lentolehtisen väitteistä olivat liioiteltuja (kuten McDonald'sin osuus maailman köyhyyteen ja ruokien myrkyllisyyteen), mutta hän totesi McDonald'sin todella syyllistyneen mainonnassaan lasten riistämiseen, eläinten julmaan kohteluun, työntekijöidensä epäoikeudenmukaiseen kohteluun, ammattiliittojen kieltämiseen sekä ruokien sydänsairausriskeihin. Oikeus tuomitsi Morrisin ja Steelin maksamaan McDonald'sille vahingonkorvauksia 60 000 puntaa. Morris ja Steel veivät tapauksen vetoomustuomioistuimeen. Vetoomustuomioistuimessa Morrisin ja Steelin vahingonkorvaukset pienennettiin 40 000 puntaan, mutta kantaa lentolehtisen väitteiden todenperäisyyteen ei muutettu. Tätä summaa McDonald's ei kuitenkaan ole perinyt.


title: McLibel-oikeudenkäynti

text: Vuonna 2005 Morris ja Steel valittivat Euroopan ihmisoikeustuomioistuimeen Britannian herjauslaeista, jotka heidän mukaansa rikkoivat sananvapautta. Ihmisoikeustuomioistuin katsoi Britannian hallituksen syyllistyneen Euroopan ihmisoikeussopimuksen kohtien 6 (oikeus oikeudenmukaiseen oikeudenkäyntiin) ja 10 (sananvapaus) rikkomiseen. Britannian hallitus tuomittiin maksamaan Morrisille ja Steelille 35 000 euron vahingonkorvaukset.


title: McLibel-oikeudenkäynti

text: Vaikka McDonald's virallisesti voittikin oikeudenkäynnin, media keskittyi tapahtuman jälkeen oikeudenkäynnissä vahvistettuihin väitteisiin yhtiön toiminnasta. Oikeudenkäynti aiheutti McDonald'sin imagolle suurta haittaa. Useilla televisiokanavilla esitettiin oikeudenkäyntiin liittyviä ohjelmia ja dokumenttielokuvia. Esimerkiksi brittiläinen Channel 4 esitti oikeudenkäynnistä kolmen tunnin mittaisen dramatisoinnin, ja John Vidal julkaisi tapahtumasta kirjan "". Lisäksi McLibelin seurauksena syntyi useita uusia McDonald'sin työoloja ajavia liikkeitä, muun muassa Britanniassa toimivat "McDonald's Workers Resistance", "Workers Resistance Against McDonald's", ja "The Support Network for McDonald's Workers".


title: McLibel-oikeudenkäynti

text: Oikeudenkäynnin aiheuttaneesta lentolehtisestä tuli oikeudenkäynnin aikana ja sen päätyttyä hyvin suosittu. Sitä levitettiin pelkästään Britanniassa ainakin kolme miljoonaa kappaletta. Nykyisin lentolehtinen on käännetty kymmenille kielille. 21. kesäkuuta 1997 järjestettiin yhteinen mielenilmaus yli viidensadan brittiläisen ja kolmenkymmenen yhdysvaltalaisen McDonald'sin myyntipisteen luona. Tapahtumissa jaettiin muun muassa kasvishampurilaisia ja alkuperäisen lentolehtisen kopioita.


title: Emilio Massera

text: Emilio Eduardo Massera (19. lokakuuta 1925 Paraná, Argentiina – 8. marraskuuta 2010 Buenos Aires, Argentiina) oli argentiinalainen amiraali, joka osallistui vuoden 1976 vallankaappaukseen.


title: Emilio Massera

text: Massera sai sotilaskoulutuksen Argentiinan laivastoakatemiassa. Hänestä tuli merikadetti vuonna 1946. Massera teki pitkän sotilasuran, ja hän nousi Argentiinan laivaston komentajaksi vuonna 1974, jolloin hänestä tuli amiraali. Massera painosti laivaston komentajana presidentti Isabel Perónia ottamaan tiukemman linjan maassa liikkuneita kapinallisia vastaan.


title: Emilio Massera

text: Massera oli mukana laivaston edustajana vuoden 1976 vallankaappauksena, jonka johdossa olivat hänen lisäkseen Jorge Videla ja Orlando Agosti. He muodostivat sotilasjuntan, joka syrjäytti Perónin 24. maaliskuuta 1976. Juntta johti Argentiinaa seitsemän vuoden ajan. Massera johti tuona aikana Buenos Airesin lähellä sijainnutta laivaston insinöörikoulua ESMAa, joka toimi pahamaineisena poliittisena vankilana. Siellä juntan hallintoaikana kidutettiin ja tapettiin tuhansia poliittisia vankia ja kuolleet tai huumatut vangit heitettiin sotilaslentokoneista mereen.


title: Emilio Massera

text: Juntta kaatui vuonna 1983, ja vuonna 1985 sen jäsenet tuomittiin vankilaan. Massera sai elinkautisen vankeusrangaistuksen kolmesta murhasta, 12 ihmisen kidutuksesta ja 69 laittomasta pidätyksestä. Presidentti Carlos Menem armahtu juntan jäsenet vuonna 1990 sovinnon eleenä.